text:
Endamál o. a.
§ 1. Landsstýrismanninum verður heimilað at skipa fyri útbúgving av sjúkrarøktarfrøðingum.
§ 2. Landsstýrismaðurin kann skipa útbúgvingina ella partar av henni í samlestri við ella saman við øðrum útbúgvingum.
§ 3. Útbúgvingin hevur m.a. til endamáls, at tey lesandi eftir lokna útbúgving gerast før fyri at virka sjálvstøðugt sum sjúkrarøktarfrøðingar, at tey lesandi gerast før fyri at virka í einum tvørfakligum samstarvi, og at tey lesandi vinna sær neyðugar fakligar førleikar innan ástøðiliga og kliniska sjúkrarøktarkunnleikan í samsvari við samfelagsligu, vísindaligu og tøknifrøðiligu menningina og tørvin hjá brúkaranum á sjúkrarøkt.
Stk. 2. Landsstýrismaðurin ger nærri reglur um endamálið við útbúgvingini.
§ 4. Útbúgvingin skal skipast soleiðis, at hon lýkur altjóða krøv.
Stk. 2. Eftir lokna útbúgving hava tey lesandi rætt til løggilding.
Útbúgvingarskipan
§ 5. Útbúgvingin verður skipað soleiðis, at sínámillum ávirkan verður millum kliniska og ástøðiliga undirvísing í einari samanhangandi útbúgvingartilgongd.
Stk. 2. Sjúkrarøktarfrøðingaútbúgvingin er ásett at vara 4 ár og er býtt sundur í lestrarhálvur.
Stk. 3. Landsstýrismaðurin kann, um tørvur er á tí, broyta útbúgvingartíðina.
§ 6. Sjúkrarøktarfrøðingaútbúgvingin gevur rætt til bachelorheiti.
Stk. 2. Landsstýrismaðurin kann gera reglur um bachelorútbúgvingina.
Atgongd til útbúgvingina
§ 7. Atgongd til útbúgvingina til sjúkrarøktarfrøðing er treytað av, at umsøkjari í minsta lagi hevur students-, HF- ella líknandi prógv ella hevur aðrar royndir og/ella útbúgvingar, ið kunna sammetast við krøvini í nr. 1.
Stk. 2. Leiðsla skúlans ger av, um krøvini eftir stk. 1 eru rokkin.
Stk. 3. Lesandi við serligum útbúgvingar- ella starvsligum fyritreytum kunnu verða frítikin fyri partar av útbúgvingini.
Stk. 4. Landsstýrismaðurin ger nærri reglur um upptøku til útbúgvingina.
Innihald
§ 8. Landsstýrismaðurin ásetir nærri reglur um útbúgvingina, m.a. um innihald, lestrarskipan, próvtøku, kærur um próvtøku, dygdarmenning, eftirmeting, rættindi og skyldur teirra lesandi, sbr. lov om sygeplejersker således som den er sat i kraft for Færøerne.
§ 9. Skúlin skal við støði í teimum reglum, sum ásettar eru, gera eina lesiætlan, sum neyvt lýsir innihald o.a. í útbúgvingini. Lesiætlanin skal góðkennast av landsstýrismanninum.
Stk. 2. Skúlin eigur at fylgja við, um tørvur er á at endurnýggja lesiætlanina.
Stk. 3. Landsstýrismaðurin hevur eftirlit við sjúkrarøktarfrøðingaútbúgvingini.
Skúlaskipan o. a.
§ 10. Undirvísingin fer fram í skúla, sum er góðkendur av landsstýrismanninum.
§ 11. Kliniska undirvísingin fer fram á útbúgvingarstøðum, ið eru góðkend av skúlanum.
§ 12. Útreiðslurnar av ástøðiligu og klinisku undirvísingini verða goldnar úr landskassanum.
Stk. 2. Sjúkrarøktarfrøðingaútbúgvingin er ókeypis fyri tey lesandi.
Stk. 3. Studningur kann verða veittur til royndar- og menningarvirksemi, víðariútbúgving, eftirútbúgving, útbúgving av lestrarvegleiðarum og til faklig skeið.
Stk. 4. Skúlin veitir lesandi ráð, vegleiðing og fakliga hjálp eftir reglum, sum landsstýrismaðurin ásetir.
§ 13. Landsstýrismaðurin setir og loysir úr starvi leiðslu skúlans.
Stk. 2. Landsstýrismaðurin kann broyta leiðslubygnaðin, um útbúgvingin verður skipað saman við øðrum skúla ella stovni, sbr. § 2.
Stk. 3. Landsstýrismaðurin ásetir reglur um førleikakrøv til leiðslu og lærarar.
§ 14. Rektarin hevur ta námsfrøðiligu, fyrisitingarligu og fíggjarligu ábyrgdina av útbúgvingini sambært galdandi ásetingum.
Ráðsskipan
§ 15. Landsstýrismaðurin setir eitt ráð, sum í ummælum sínum til landsstýrismannin viðger og gevur ráð í øllum málum um sjúkrarøktarfrøðingaútbúgvingina sambært teimum heimildum, tí eru givnar eftir § 16, stk. 6.
Stk. 2. Ráðið hevur eisini til uppgávu at ráðgeva skúlanum.§ 16. Ráðslimirnir verða valdir fyri fýra ár. Fyri hvønn ráðslim verður ein tiltakslimur valdur.
Stk. 2. Landsstýrismaðurin velur formannin.
Stk. 3. Landsstýrismaðurin tilnevnir limir, ið skulu hava fakligt innlit í tey viðurskifti, sum sjúkrarøktarfrøðingaútbúgvingin fevnir um.
Stk. 4. Umframt ráðslimirnar taka rektarin, deildarleiðarin fyri sjúkrarøktarfrøðingaútbúgvingina og eitt umboð frá Mentamálaráðnum lut í fundum ráðsins.
Stk. 5. Ráðið kann eftir tørvi innkalla serkøna hjálp til at møta á ráðsfundum.
Stk. 6. Gjøllari reglur viðvíkjandi ráðnum verða ásettar av landsstýrismanninum.
Kærur
§ 17. Avgerðir, sum skúlin tekur, kunnu kærast til landsstýrismannin.
Stk. 2. Kærast kann í seinasta lagi 4 vikur eftir, at tann, sum kærir, hevur fingið fráboðan um avgerðina.
Stk. 3. Landsstýrismaðurin kann síggja burtur frá kærufreistini, tá serlig viðurskifti tala fyri tí.
Stk. 4. Landsstýrismaðurin ger nærri reglur um kærumøguleikarnar.§ 18. Landsstýrismaðurin kann áseta, at heimildin eftir § 17 kann leggjast til kærunevnd.
Gildissetan o.a.
§ 19. Henda lóg kemur í gildi dagin eftir, at hon er kunngjørd. Tó kemur § 4, stk. 2 í gildi samstundis sum lov for Færøerne om ændring af lov om sygeplejersker således som den er sat i kraft for Færøerne, kemur í gildi.
Stk. 2. Lógin hevur virknað fyri lesandi, sum fara undir útbúgvingina eftir 1. februar 2003.
Stk. 3. § 2, stk. 4-6 í lov om sygeplejersker, sbr. Lovbekendtgørelse nr. 276 af 26. apríl 1989, verður sett úr gildi.
Stk. 4. Reglurnar í bekendtgørelse nr. 653 af 17. juli 1992 for Færøerne om sygeplejerskeuddannelse eru tó galdandi fyri lesandi, sum eru byrjað sjúkrarøktarfrøðingaútbúgvingina áðrenn 1. februar 2003.
Stk. 5. Landsstýrismaðurin kann gera reglur um ískoytisútbúgving fyri sjúkrarøktarfrøðingar, útbúnir eftir eldri lógum. Ískoytisútbúgvingin gevur sama førleika og rættindi sum útbúgvingin eftir hesi lóg.


c: text/html

text:
Orð og lag: Katrine Hogenhaug
Týtt: Símun Absalonsen
1. Var tað ikki vegna offur títt,
enn í fjøtrunum eg var.
Men tú komst og gavst títt egna lív,
og tín krossur lív mær gav.
2. Um tú enn í deyðans valdi lá,
eingin vón var fyri mær.
Men tá tú hin sæla morgun reis,
fekk eg ævigt lív í tær.
Niðurlag: Halleluja, deyðin vunnin er,
halleluja, øll æra til tín,
halleluja, Jesus, tú ert alt hjá mær,
og um ævirnar tú allan lovsang fær.
3. Uttan mikla valdið, ið tú ber,
gekk eg blindur, veikur her.
Men í tær hin veiki finnur mátt,
og tú lýsir myrku nátt.
4. Um eg ikki fann inn á tín veg,
enn eg friðleysur her gekk.
Eitt heim í tíni hond nú eigi eg,
og tín kærleika eg fekk.

robotstxt: allowed

filter: keep


text:
Profilurin: Henningur Einar Juul
Navn: Henningur Einar Juul
Aldur: 16 ár
Skúli: Nám X
Bústaður: Hoyvík
Lýs teg sjálvan við trimum orðum!
-Raskur-tað reina krút-hjálparsamur :P
Hvat hevði tú gjørt, um tú vanst eina millión?
-Keypt Hans Edvard nakrar klárar stampar. Nú er ein millión ikki tað stóra, tá man hugsar um meg :P
Hvat er tað fyrsta, tú minnist sum barn?
-Tað allar fyrsta eg minnist var, tá man spældi á hoyggjhúsloftinum sum óviti :P
Hvat kann fáa øði í teg dagliga?
-Tá bussarnir koma for seint, tað spinnir øði í gamla :P
Hvat fær teg at gleðast dagliga?
-Tá bussarnir koma til tíðina, og ein góður matpakki :P
Hvør er besta løtan í lívi tínum?
-Hon hevur ikki verið enn, tað verður aftaná skúlan :P
Bý ella bygd?
- eeeehh, skal man tora at siga bygd?
Um tú ikki búði í Føroyum, hvar hevði tú so búð?
-Í Vági
Besti føroyskur sangur?
-Vágagellan við Tinganest :P
Hvønn kendan persón kundi tú hugsað tær at hitt?
-Høgna Hoydal, hann er ein mergjaður maður :P
Hvønn søguligan persón hevði tú viljað hitt?
-Magnus Heinason, tí hann var sonur pápa sín :P
Um tað bar til at fara aftur í gamla tíð, hvar hevði tú viljað verið staddur?
-Man hevði nokk sett kósina til Húsavíkar. Eitt paradís á jørð :P
Besta bók?
- Mandy on holiday, sera fangandi :P
Hvør er tín lívrættur?
-Blóðpylsa við nógvari tolg :P
Hvat er tað ringasta tú kanst fáa at eta?
-Alt hetta svansi, pizza og burgarar :P
Hvør er tín sterkasta síða?
-Eri so ótrúliga grovur :P
Hvør er tín veikasta síða?
-At eta
Hevur tú nakað frítíðarítriv?
-Ja, eg siti nógv niðri :P
Hvat slag av undirbuksum dámar tær best?
-Haha. Langar ullintar undirbuksir :P
Hvørja stødd í skóm brúkar tú?
-brúki umleið stødd 47-48 sum eitt 6-mannafar :P
Hvat er tað besta í árinum?
-hehe, maturin kanska :P
Hvat er stuttligasta menniskja, tú hevur upplivað?
-Lærararnir í Eysturskúlanum, altíð til grin :P
Takk fyri: Jamen, tað var so lítið


text:
Terje B. Vestergaard formaður í Neptun skrivar her á Vágaportalinum vegna ‘turrasta svimjifelag í Føroyum’, um royndirnar at fáa svimjihyl bygdan í Runavíkar Kommunu. Um gyltu vallyftini frá lokalpolitikarum á staðnum, og um hvussu teir so eftirfylgjandi allíkavæl søgdu seg ikki hava ráð, fyri síðani 2 mánaðir seinni at brúka pengarnar uppá mentanarhús í staðin. Eg loyvi mær at endurprenta greinina í fullari longd, her í tí fylgjandi …
Ein áheitan til Runavíkar kommunu
“Nú er løtan” er eitt av teimum vælsvingandi løgunum, sum hava rungað um oyggjarnar seinastu tíðina, og haldið eg eisini at tað er ein hóskandi yvirskrift, til hesa áheitan til Runavíkar kommunu, um at nýta lagaligu løtuna, at byggja tann leingi væntaða svimjihylin í Runavík.
Svimjifelagið Neptun
Í 1964, tóku nakrir ungir menn við áræði, stig til at stovna svimjifelagið Neptun, sum skuldi hava til endamáls, at fáa ein svimjihyl bygdan á Glyvrum.
Teir gjørdu alt, sum stóð í teirra magt til tess, og fingu bæði tekningar, grundstykki og fígging til vega. Tað skuldi tó vísa seg, at hetta ikki var so lætt, sum tað sá út til, og tá kommunan, av áðum, sum eg ikki komi inn á her, trekti sín part av fíggingini aftur, datt alt niður fyri. Hetta hevði við sær, at hóast so gott sum allar grannakommunurnar hava svimjihyl, er ongin svimjihylur enn bygdur í Runavíkar kommunu, hóast hetta hevur verið eitt av fólksins hægstu ynskjum øll hesi árini.
Lat meg nú ikki gerða kommununi órætt, ein hylur bleiv bygdur í Søldarfirði, men hann velji eg, av góðum grundum at síggja burtur frá.
Skúlabygging uttan svimjihyl
Í 2005 fór Runavíkar kommuna undir nýggja skúlabygging við løkin í Runavík, og sóu somu menn, sum stovnaðu felagið í sínari tíð, nú ein møguleika til at fáa ein svimjihyl bygdan, saman við nýggja skúlaprojektinum. Tí tóku teir stig til at endurstovnað gamla felagið, sum ikki hevði verið virkið síðani, og heittu tí á yngri kreftir um at taka yvir. Undirritaði bleiv, sum sjálvur fimti, valdur í nevndina, sum skuldi royna at koma í samskifti við kommununa, um at fáa svimjihyl bygdan saman við skúlanum.
Tað var við stórum spenningi, at vit sum nevnd fóru til verka, og sóu vit fyri okkum, at nú fór at bera til, tí teir sum tá ráddu fyri borgum, vórðu flest allir valdir inn í kommununa, uppá gylt vallyftir um ein svimjihyl, og væntaðu vit tí, at hetta var eitt upplagt høvi hjá teimum, at halda givin lyftir.
Hetta skuldi tíverri ikki vísa seg at verða so, vit fóru sum flongdir hundir av fundinum, boðini vórðu, at tað bar als ikki til hjá kommununi at spenna seg fyri meir enn tá var budgettera við. Vit høvdu entá verið so raskir, at hava eitt alternativt projekt við okkum, sum vit høvdu fingið til vega frá einari donskum svimjifelag, sum passaði væl til okkara tørv, og sum hevði ein kostnað, sum leysliga mett, var uml. helvtina lægri enn projektið sum kommunan hevði liggjandi.
Tað løgna og undrunarsama, sum hendi bert 2 mánaðar seinni var, at nú bar til at spenna budgettið hjá kommununi við meir enn tí kostnaði, sum tilsvaraði tí alternativa projektinum, sum vit høvdu víst á, tí nú skuldi mentanarhús/aula og matstova byggjast saman við skúlanum. Í dag er meirkostnaðurin í mun til fyrsta budgettið helst væl dýrari enn projektið hjá kommununi var. Hetta er tó farið, og hava vit helst fínasta og best útgjørda skúla í landinum, har bæði Løkshøll og matstovan eru ein sonn perla, sum vit øll kunnu gleðast um og verða stolt av, og sum helst eru hvørt oyra vert.
Nú er løtan!
Nú situr nýggj manning í kommununi, og er tað ongin loyna, at teirra uppgáva ikki hevur verið heilt løtt, tí kommunan hevur verið fíggjarliga niðurbundin, vegna fígging av skúla og barnagarðs bygging. Hetta fer tó at verða avgreitt skjótt, og fari eg tí at heita á kommununa, um at leggja út í kortið av nýggjum, har svimjihylurin, sum flest øll í okkara parti av kommununi vilja hava, verður settur, sum fremsta raðfesting.
50 metra hylur í Runavík
Júst í hesum døgum, verður nógv prátað um mangulin av einum 50 metra hyli, og hevur tað ljóðað av hægsta stað, at fígging skal fáast til vega til ein 50 metra hyl. Hetta má so avgjørt verða tað gylta høvið hjá okkum, at bjóða okkara øki fram til bygging av hesum hyli. Um stutta tíð, verða vit knýtt tættari til høvuðstaðarøkið, og er tað sjálvsagt at vit, sum saman við grannunum á Toftum eru ein verðuligur ítróttarmiðdepil, bjóða øki fram til hesa skilagóðu verkætlan.
Eg vil fegin undirstrikað, at hetta lesarabræv, er ikki skrivað sum ein klaga um nakað ella nakran, men bert sum ein lýsing av støðuni og sum ein áheitan til fólk og mynduleikar á staðnum.
Eg vil at enda heita á Runavíkar kommunu og fólkið á staðnum um at standa saman um hesa verkætlan, og fremja hana í verkið. Verkætlanin hevur staðið á pappírinum alt ov leingi, Nú er løtan, vit prógva á so mongum økjum, at vit kunnu ganga undan, bæði tá tað kemur til vinnulív, mentan og ítrótt, og trúgvi eg, at tað eisini fer at bera til at fremja hesa verkætlan í verkið.
Við Svimjihylskvøðu
Terje B. Vestergaard
Formaður í Neptun (Turrasta svimjifelag í Føroyum)


text:
Í 80-unum var mikil orðadráttur og politiskt rumbul, tá nýggj brennistøð skuldi byggjast. Áðrenn hetta var lítið skil í ruskinnsavningini kring landið, og nógva staðni settu ruskpláss ein óunniligan dám á náttúruna. Í høvuðsstaðnum var brennistøðin og ruskplássið í Havnardali ein skamplettur, sum enntá í dag vísir sítt ljóta andlit, tá gamalt rusk arbeiðir seg upp gjøgnum svørðin.
Tá brennistøðirnar loksins komu í 80-unum, og ruskinnsavningin varð skipað, vórðu tvær bygdar – onnur í Havn, hin í Leirvík. Eingin vildi sum útgangsstøði hava tær, men í dag vil eingin av við tær aftur. Tá brennistøðin á Hjalla í Havn varð umvæld og nýggjur ketil settur upp fyri 30 milliónir krónur í 2014, varð ynski sett fram um at byggja eina stóra brennistøð fyri alt landið. Politikarar í Havn og Eysturkommunu tosaðu fyri tí eins og leiðararnir, men tá varð brádliga vent í holuni – eingin vildi av við brennistøðirnar aftur. Og nú brennistøðin á Hagaleiti skal hava nýggjan ketil, hevur IRF eisini boðað frá, at best hevði verið við einum samstarvi um eina nýggja felags brennistøð fyri alt landið um eini fimtan ár. Men skal hetta henda, má politiskur vilji til, og tað má ikki aftur enda í kegli um, hvar hon skal staðsetast, antin tað verður á Hjalla, Hagaleiti ella onkra heilt aðrastaðni.
Tá, í 2014, kyknaði stríð so spakuliga aftur, tí politikararnir í Eysturkommunu og Tórshavnar Kommunu vildu draga hana til sín – í Havnini er týðandi partur av fjarhitakervinum knýttur í brennistøðina, og í Eysturkommunu veitir brennistøðin orku til Høvdavirkið. Ta heilt øvugta stríðið í mun til tað, sum var í 80-unum, tá eingin vildi kennast við støðirnar.
Uttan samstarv kemur eingin støð, tí í 2014 varð mett, at ein felags brennistøð fer at kosta omanfyri 500 milliónir krónur at byggja. Tá skulu kommunurnar veruliga leggja rygg til, og spurningurin er, um tær megna tað ella landið skal inn í myndina. Ein so stór og dýr støð má eisini kunna gagnnýta ta orku, sum verður framleidd, og tá er spurningurin hvar hon ger mest nyttu. Antin tað er til vinnuvirki ella umvegis fjarhitakervi. Politikararnir mugu í hvussu er taka spurningin upp nú, um nakað skil skal vera í planleggingini.


text:
Sum annað liðið hjá NSÍ hevur U18 spælt seg í steypafinaluna 2016. Hetta gjørdist greitt, tá liðið mánakvøldið endaði eystanstevnuna við at vinna hálvfinaluna móti einum sterkum B36 liði. At talan var um týdningarmiklan dyst, sást á manningini. Higartil eru 30 ymiskir dreingir skrásettir at hava spælt dyst fyri U18a hjá NSÍ. Til hesa hálvfinaluna hevði venjarin, Jens Martin Knudsen, leitað tað sterkasta liðið fram. Petur, Jannik, Jann og Hans Marius eru allir skrásettir fyri fleiri dystir í Effo-deildini. Liðið hjá B36 hevði eisini tunga skjútsið við.
Fyrri hálvleikur var sera javnur. Dysturin bylgjaði aftur og fram. Stundum hevði NSÍ spentar støður framman fyri B36-málið og stundum øvugt.
Í 14. minutti kom hol á. Bólturin varð spældur fram til Petur, sum stóð í miðkringinum. Við eini elegantari avlevering sendi hann Jannik avstað í høgru síðu. Ongin megnaði at fylgja Janniki, sum rann allan vegin inn í brotsteigin. Tá hann skuldi skjóta, kom eitt B36-bein fyri, og bólturin gekk leysur inni á fimmmetrinum. Har var Hans Marius, sum var sera sjónligur í dag, fyrstur á og prikaði bóltin seinasta pettið í málið til 1-0. Sera væl spælt mál.
Lítla løtu seinni var Jannik aftur upp á spæl í brotsteiginum. Hesaferð fekk hann tó eitt skump, tá hann skuldi avslutta, so tað spurdist onki burturúr.
Næsta møguleikan átti B36. B36 er mannað við sterkum og skjótum leikarum, og tað var ein av teirra skjótu leikarum, sum setti ferð á á egnari hálvu. Hann sneiddi lættliga og elegant framvið fleiri NSÍ-leikarum og endaði við at koma púra leysur móti Karstini í okkara málið. Men, Karstin kom sera væl út og bjargaði í fyrstu syftu. Bólturin stakk tó beint fyri føturnar á sama leikara, sum í aðru syftu átti at skora, men, lukkutíð, rakti hann ikki málið.
Bæði liðini fingu hornaspørk, sum lógu væl og vóru vandamikil, men onki spurdist burturúr.
1-0 var hálvleikstøðan í einum jøvnum og spennandi dysti um at sleppa í steypafinaluna.
Nú skuldi ein trúð, at B36 fór at leggja nógv fyri í seinna hálvleiki. Tað gjørdu teir helst eisini, men okkara skulu rósast fyri, at teir arbeiddu hart og miðvíst. Jóhann í verjuni og Mórits Heini á miðjuni stýrdu verjupartinum væl, og í álopinum stóð Hans Marius seg væl, helt væl upp á bóltin og stríddist væl. Úti í síðunum vóru Jannik og Jann sera sjónligir. Tí komu B36 ikki til tað heilt stóra í seinna hálvleiki.
Tá ungir dreingir spæla ein harðan dyst, har nógv stendur upp á spæl, kann nógv henda. Aron kom harðliga í eina takling og fekk púra rætt eitt gult kort. Men, B36-leikarin gjørdi eitthvørt, sum dómarin sektaði við reyða kortinum. So skuldi B36 leika restina av dystinum við 10 monnum.
Lítla løtu seinni, í 74. minutti punkteraði dysturin. Eitt sera gott álop byrjaði heilt úti í høgru síðu, har Pætur og Jannik spældu væl saman. Bólturin ferðaðist runt í egnum rekkjum til Jóhann og Sjúrð Paula. Bólturin varð sendur heilt fram til Jann, sum hegnisliga fór framvið verjuleikaranum og smekkaði flatt inn fyri málið, har Hans Marius stóð og gjørdi arbeiðið liðugt. 2-0 og dysturin í roynd og veru avgjørdur.
Í tíðini, sum dómarin hevði lagt afturat, fekk B36 pyntað upp á úrslitið við einum vøkrum langskoti. 2-1 gjørdist endaliga úrslitið, og tað merkir, at NSÍ skal spæla steypafinalu á Tórsvølli 26.august. Hitt liðið í finaluni er HB. Teir vunnu 3-1 á KÍ í Klaksvík.
U18 í steypafinaluni0
Sum annað liðið hjá NSÍ hevur U18 spælt seg í steypafinaluna 2016. Hetta gjørdist greitt, tá liðið mánakvøldið endaði eystanstevnuna við at vinna hálvfinaluna móti einum sterkum B36 liði. At talan var um týdningarmiklan dyst, sást á manningini. Higartil eru 30 ymiskir dreingir skrásettir at hava spælt dyst fyri U18a hjá NSÍ. Til hesa hálvfinaluna hevði venjarin, Jens Martin Knudsen, leitað tað sterkasta liðið fram. Petur, Jannik, Jann og Hans Marius eru allir skrásettir fyri fleiri dystir í Effo-deildini. Liðið hjá B36 hevði eisini tunga skjútsið við.


text:
Myndir frá Klaververkstovuni í dag, leygardag 6. oktober, kl. 10.00-14.30, har 12 næmingar luttóku (onkur teirra væntar á myndini) á verkstovu hjá Birgitte, Bjarna, Dánjal og Jóhannes, og fingu innleiðslu í urguna í Havnar Kirkju frá Gudmund. ... Sí meiraSí minni
2 vikur síðan
KOM OG SPÆL MESSINGLJÓÐFØRI Í TÓRSHAVNAR MUSIKKSKÚLA. VER VIÐ Í ORKESTURSAMANSPÆLI OG TAK LUT Í KONSERTUM RUNT UM Í FØROYUM.
MELDA TIL Á HEIMASÍÐUNI HJÁ MUSIKKSKÚLANUM. WWW.TM.FO ... Sí meiraSí minni
2 vikur síðan
KOM OG SYNG VIÐ
Ungdómskórið CANTUS í Tórshavnar Musikkskúla, hevur pláss fyri fleiri sangarum.
Vit eru gentur í aldrinum 13 ár og uppeftir.
CANTUS er eitt úrvalskór, sum hevur nógvar spennandi avbjóðingar. Millum annað syngja vit fast í árligu jólakonsertini hjá Føroya symfoniorkestri.
Í Cantus lærir tú at brúka tína rødd á rættan hátt.
Við at trýsta á leinkið niðanfyri og fylgja leiðbeiningini kanst tú eisini gerast partur av ungdómskórinum CANTUS ... Sí meiraSí minni
2 vikur síðan
Fyrsta næmingakonsertin í ár við kontrabass og obo. Lærarar: Agnar Lamhauge og Kári Bæk. ... Sí meiraSí minni
3 vikur síðan
STELLA POLARIS 2019 – KLASSISKT
Tónleikakappingin Stella Polaris, ið er fyri ungar, klassiskar tónleikarar, verður hildin í Norðurlandahúsinum í døgunum 31. januar til 3. februar 2019.
Kappingin gevur rásarúm fyri menning hjá musikalskum evnaríkum ungum, ið spæla klassiskan tónleik. Við at seta sjóneykuna júst á hetta økið, ynskir kappingin at geva sítt íkast til føroyska mentanarlívið, at vísa evnaríkum ungdómum størri ans, at vera fyrimynd fyri onnur ung, at staðfesta skapanargleði, menning og dygd og at stimbra áhugan fyri klassiskum tónleiki sum heild.
Kappingin er skipað í trimum aldursbólkum: Til og við 13 ár, 14 ár til og við 18 ár,19 ár til og við 24 ár. Tónleikarar sum hava tilknýti til Føroyar, kunnu melda seg til kappingina.
Kappingin er skipað í tveimum umførum. Fyrra umfarið er innleiðandi, meðan seinna umfarið er finala. Bæði umførini verða skipað sum almenn tiltøk.
Í dómsnevndini vera fimm dómarar, ið skulu meta um avrikini hjá luttakarunum og velja í mesta lagi 6 luttakarar at taka lut í finaluni.
Tilmelding letur upp í dag fríggjadag 21. september, og freistin er sett at vera 1. november 2018 kl. 13. Tilmelding fer fram á heimasíðuni hjá Tórshavnar Musikkskúla www.tm.fo
Annað um kappingina sæst at lesa á tilmeldingarsíðuni, og vil Musikkskúlin heita á øll um at kunna seg væl í samband við tilmelding. Eisini ber til at venda sær til sín ljóðførislærara.
Kappingin Stella Polaris stuðlað av Betri Banka ... Sí meiraSí minni
4 vikur síðan
Vit í Tórshavnar Musikkskúla hava seinastu dagarnar havt vitjan av sera dugnaliga ljóðførisumvælaranum Bryce Ferguson úr Skotlandi, sum hevur givið okkara egnu ljóðførisumvælarum Kenneth Jones og Otniel Nygaard frálæru í at umvæla ljóðføri. Eitt samstarv, sum vit eru sera fegin um. ... Sí meiraSí minni
1 mánaði síðan
Franskir jazz-úrmælingar hava havt konsert og verkskeið við ungum tónleikarum á Musikkskúla miðnámi. Sera dugnaligir tónleikarar, bæði teir og okkara ungu tónleikarar úr musikkskúla miðnámi ... Sí meiraSí minni
1 mánaði síðan
... Sí meiraSí minni
ÓlavurFranskir jazz-úrmælingar stilla upp á Reinsaríinum.
Mini-konsert og verkskeið við ungum tónleikarum á Musikkskúla miðnámi. Ókeypis atgongd. Øll eru hjartaliga vælkomin. Í kvøld kl. 19...
1 mánaði síðan
MESSINGSTOVA - kom og spæl tuba ... Sí meiraSí minni
1 mánaði síðan
URD JOHANNESEN sett sum samskipari í Tórshavnar Musikkskúla.
Í summar varð lýst eftir samskipara til Tórshavnar Musikkskúla at samkipa átøk og verkætlanir í skúlanum.
Fleiri umsóknir vóru til starvið, og varð Urd Johannesen sett í starv at byrja 17.september 2018.
Urd er útbúgvin M.A. í Arts Management og Cand Mag í enskum og altjóða viðurskiftum.
Vit ynskja Urd hjartaliga vælkomnari í starv í Tórshavnar Musikkskúla. ... Sí meiraSí minni
1 mánaði síðan
So eru orkestrini í Tórshavnar Musikkskúla byrjaði aftur eftir summarsteðgin. Her síggjast blásaraorkestrini Spírar og Blástur venja dúgliga. Tvey stór orkestur við fittum og dugnaligum børnum og ikki minst fittum og dugnaligum lærarum 😊 ... Sí meiraSí minni
1 mánaði síðan
KOM OG SYNG KÓR Í TÓRSHAVNAR MUSIKKSKÚLA.
Vit hava alskyns kór. Fyri tey, sum ongantíð hava sungið áður og tey meira royndu.
Yngra kór
Kórið er fyri børn í 1. og 2. flokki. Undivíst verður í klassiskum kórsangi. Undirvísingin er 60 min. um vikuna og fer fram á Frúutrøð týsdagar frá kl. 14 - 15. Edith Dahl Jakobsen og Joanna Johansen undirvísa.
Dropar
Kórið er fyri børn 9 – 12 ára aldur. Undirvíst verður í rytmiskum kórsangi. Sigrid Sivertsen undirvísir. Undirvísingin er 60 min. um vikuna og fer fram í Skansastovu týsdagar kl. 14 - 15.
Ávegiskomin
Eldra kór
Kórið er fyri børn frá 3. til 6. flokk. Undivíst verður í klassiskum kórsangi. Undirvísingin er 60 min. um vikuna og fer fram á Frúutrøð týsdagar kl. 15 - 16. Edith Dahl Jakobsen og Joanna Johansen undirvísa.
Ung stjørnuskot
Kórið er fyri børn 13 ár og eldri. Undirvíst verður í rútmiskum kórsangi og Sigrid Sivertsen undirvísir. Undirvísingin er 60 min um vikuna og fer fram í Skansastovu týsdagar kl. 16 - 17.
Víðarikomin
Úrvalskórið Cantus
Hettar er klassiskt úrvalskór og verða næmingar at fara til eina roynd fyri at koma inn í kórið. Næmingar skulu vera eldri enn 13 ár. Undirvísingin er 120 min um vikuna á frúutrøð kl. 16 - 18. Kári Bæk og Joanna Johansen undirvísa.
Xperiment
Hettar er rútmiskt úrvalskór og verða næmingar at fara til eina roynd fyri at koma inn í kórið. Undirvísingin er 120 min um vikuna í Skansastovu týsdagar kl. 18 - 20. Sigrið Sivertsen undirvísir. ... Sí meiraSí minni
Sangur - Tórshavnar Musikkskúli
tm.foKórið er fyri børn í 1. og 2. flokki. Undivíst verður í klassiskum kórsangi. Undirvísingin er 60 min. um vikuna og fer fram á Frúutrøð. Kári Bæk og Joanna Johansen undirvísa.
2 mánaðar síðan
Í dag verður Kári Jacobsen, sum er lærari í Tórshavnar Musikkskúla, 50 ár. Í hesum sambandi fekk hann handað blómutyssi og gávukort frá Tórshavnar Musikkkúla.
Vit ynskja Kára hjartaliga til lukku við degnum. ... Sí meiraSí minni
2 mánaðar síðan
Í samband við, at fleiri lærarar hava verið í starvi í Musikkskúlanum í ávíkavist fleiri enn 25 og fleiri enn 30 ár, var ein lítil hátíðarløta á Musikkskúlanum á Frúutrøð í Havn 17 august.
Lærararnir, sum hava starvast í musikkskúlanum í fleiri enn 25 ár, eru: Jóhannes Andreasen, Jonleif Jensen og Annette Nielsen. Lærararnir, sum hava starvast í musikkskúlanum í fleiri enn 30 ár, eru: Bjarni Restorff, Atli K. Petersen, Kári Bæk, Bjarni Restorff og Jens Chr. Guttesen og Claire Thomsen. Á myndini er eisini Martin Mouritsen, musikkskúlastjóri. Claire Thomsen væntar á myndini.
Hjartaliga til lukku og takk fyri stóra arbeiðið, ið liggur eftir tykkum og somuleiðis takk fyri gott samstav øll hesi árini. ... Sí meiraSí minni
2 mánaðar síðan
ÓLAVUR HÁTÚN
(17. februar 1931 - 25. juli 2018)
Beint fyri Ólavsøku komu boðini, at Ólavur Hátún var farin.
Ikki komu deyðsboðini óvart á, tí seinastu tíðina hevur Ólavur verið veikur, sjálvt um virkishugurin var til staðar til tað seinasta.
Nú Ólavur fór um sýn, koma kenslur og tankar náttúrliga fram í okkum, sum starvast í Tórshavnar Musikkskúla.
Vit sita eftir við einum tómrúmi, sum vit í hesi sváru støðu illa kunnu ímynda okkum, skal fyllast aftur.
Alt lívið stríddist Ólavur fyri at menna sangin og tónleikin í Føroyum. Alskyns verkætlanir stóð hann á odda fyri, bæði stórar og smáar.
Umframt alskin til kórsang, fylti musikkskúlin nógv í hansara hugaheimi og virki.
Ólavur bardist fyri at fáa skipaða musikkundirvísing í Føroyum, og fyrst í áttati árunum bar á mál.
Musikkskúlin hevur síðani ment seg nógv, og tað eigur Ólavur stóran lut í.
Henda dagin jarðarferðin var, legði ein grind beinini í Sandágerði, og býurin var eisini merktur av Ólavsøkuni og øllum tí lívi og virki, sum er í sambandi við tjóðarhátíðina.
Tað kom mær til hugs, at júst hettar rokaliga, sum merkti henda dagin, er ímyndin av Ólavi og av tí virkisfýsni, sum Ólavur legði fyri dagin. Einki var óført, og alt bar til.
Ólavur var framfýsin og hugsjónarligur. Hann fylgdi væl við í tí, sum leikaði á, og var eisini javnan og vitjaði okkum á Frúutrøð.
Altíð klárur við onkrum nýggjum hugskoti, og annars hugvekjandi at práta við. Afturvið einum góðum kaffimunni komu allar søgurnar fram, og líka til tað seinasta hevði hann ymsar ætlanir, sum hann umrøddi og legði fram fyri okkum.
Fleiri okkara, sum starvast í musikkskúlanum í dag, minnast hansara tíð sum musikkskúlastjóri. Átøkini hesi árini vóru nógv og framskygd, og vaks musikkskúlin úr næstan ongum, til musikkskúlan vit kenna í dag.
Hansara stríð og strev at fáa musikkskúlan settan á stovn, er eitt avrik, sum vit við takksemi minnast Ólav fyri. Eisini her var hann undangongumaður.
Ólavur hevði nógv tøtt tónleikasambond úti í heimi.
Millum annað hevði hann tætt sambandi við ungarsku Szilvay brøðurnar, sum dagliga starvast í Helsinki. Ólavur skipaði so fyri, at Szilvay brøðurnar fleiri ferð vitjaðu í Føroyum, bæði fyri at undirvísa og spæla konsertir.
Ólavur setti saman við Skúlanum á Fløtum við Hanusi Joensen á odda, tónleikaskipanina Litir í Leiki í verk, við fyrimynd í arbeiðnum hjá Szilvay brøðrunum. Soleiðis fáa nógv børn í dag ágóðan av hesi serligu skipan, sum nú eisini verður brúkt aðrastaðni í Føroyum.
Hugurin at bróta upp úr nýggjum lá ikki fjart frá Ólavi, hann stóð ikki í stað, men var altíð áveg fram.
Hann hevði altíð málið fyri sær. Hann arbeiddi við dirvi og árræði, og soleiðis helt hann óttaleysur leiðina fram móti málinum. So títt og knapt málið var rokkið, setti hann sær nýtt fyri.
Fyri kortum var reisigildi í nýggja musikkskúlanum við Landavegin. Ólavur var sjálvandi til staðar, og var glaður um at musikkskúlin nú fekk góðar umstøður at virka.
Myndin av Ólavi er frá reisigildinum fyrst í juni mánaði í ár, og eygnabráið lýsir Ólav so væl, hugsunarsamur og árvakin.
Trúgvur var hann at koma til konsertir, eisini tær í musikkskúlin skipaði fyri, og ofta hevði hann á orði, hvussu glaður og takksamur hann var fyri hesi ungu, sum fingust við tónleik, og harafturat vóru so sera dugnalig í tónleiki.
Seinastu tíðina vóru prátini við Ólav merkt av, at lívi fór at ganga undan, og greitt var, at Ólavur var glaður og nøgdur um at tað, sum hann saman við øðrum hevði lagt lunnar undir í musikkskúlahøpi. At alt hettar stríðið nú bar frukt, og at okkara ungu nú eisini gjørdu vart við seg uttanfyri landoddarnar.
Ólavur stendur fyri okkum sum ein fyrimynd, sum hevur víst í verki at tað man brennur fyri, og setur sær fyri, nær man, um man vil tað av fullum hjarta.
Vit í Tórshavnar Musikkskúla minnast Ólav við gleði og takksemi, og vit drýpa høvur og syrgja saman við tykkum, sum stóðu Ólavi nær.
Friður verður við minni hansara.
Tórshavn 1. august 2018
TÓRSHAVNAR MUSIKKSKÚLI
Andrea Heindriksdóttir. ... Sí meiraSí minni
3 mánaðar síðan


text:
Býráðsfundur 24. juni 2010
1.
J. nr. 103 – 10/00137
2. viðgerð av umskipan av rakstrarstøðum á kommunalu fíggjarætlanini.
Ummæli frá Roknskapardeildini:
Smb. broyttu roknskaparreglunum verður mælt til hesar broytingar afturat teimum, sum fíggjarnevndin samtykti 18/3-2010:
RS 631 Vetrarfriðing á Skála kr. 500.000,-
RS 751 Útfylling á Bakka kr. 400.000,-
verður flutt til konto 0730 (upptikin skuld)
-Fíggjarnevndin hevur á fundi 20.05.2010 samtykt at taka undir við tilmælinum frá fíggjarleiðaranum.
-Býráðið hevur á fundi 27/05-2010 samtykt at taka undir við fíggjarnevndini
2.
J. nr. T 93d – 10/00261 og 01/00212
Sp/f Rókin um loyvi at keypa bygningin á matr. nr. 93d til maskinverkstað, kavaravirki og skrivsovuhølir.
Ummæli frá Teknisku deild:
Byggi- og býarskipanarnevndin og Vinnu- og Havnarnevndin hava á fundum ávikavist 07/05-10 og 12/05-10 viðgjørt líknandi umsókn um sama bygning og var henda umsókn avvíst við teirri orsøk, at D2-øki er útlagt til makinverkstøð og bygningar til báta- og skipabygging.
Kavaravirki kann koma fyri til bátar og skip, men metir Tekn. deild ikki, at kavaravirki hevur brúk fyri maskinverkstað og stórari skrivstovu. Tekn. deild mælir frá at játta umsóknina.
-Byggi- og býarskipanarnevndin hevur á fundi 19/05-2010 samtykt at biðja um eina nágreinliga frágreiðing um ætlaða virksemi.
Ummæli frá Teknisku deild:
Tekniska deild hevur kannað málið nærri og hevur í hesum sambandi biðið umsøkjaran um skrivliga at greiða nærri frá, hvat ætlaða virksemi verður váttað, at virksemið í høvuðsheitum er byggivinna.
Ásetingarnar í almennu byggisamtyktini fyri økið:
Økið D2
a.) Økið verður nýtt til havnarlag og virksemi, ið beinleiðis hava samband við sjóvinnu so sum maskinverkstað og bygging til báta- og skipabygging.
b.) Størsta loyvda nýtingarstig er 0,6.
Ásetingarnar fyri øki loyvi ikki ætlaða virksemi og tí verður mælt frá at játta umsóknina.
-Meirilutin í Byggi- og býarskipanarnevndin hevur á fundi 26/05-2010 mælt til at geva Sp/f Rókin loyvi til at keypa bygningin matr. nr. 93d sum stendur á leigaðari grund til maskinverkstað, kavaravirki og skrivstovuhølir.
Minnilutin mælir til at taka undir við tilráðingini frá Tekn. deild.
-Meirilutin í Vinnu- og havnarnevndin hevur á fundi 02/06-2010 mælt frá at játta umsóknina.
Minnilutin mælir til at játta umsóknina.
3.
J. nr. T 184 – 10/00278
Áki Højgaard, Runavík o.fl. søkja við skrivi df. 01/06-10 um loyvi at býta 5 grundstykkir og vegøki frá matr. nr. 184 Tofta bygd (Rituvík), sum víst á tekning df. 01/06-10.
Ummæli frá Teknisku deild:
TD mælir til at játta umsóknina.
-Byggi- og býarskipanarnevndin hevur á fundi 16/06-2010 samtykt at taka undir við tilráðingini frá Tekn. deild.
4.
J. nr. 243 – 08/00490
Sparkivøllur í Æðuvík.
Skriv við 49 undirskriftum er handað kommununi frá bygdafólkinum í Æðuvík í samband við, at tey ynskja at sparkivøllurin verður størri enn standard vøllurin sum ætlanin er at leggja í bygdini.
Tey vísa á, at tey eru sinnað at gera arbeiðið ókeypis og ynskja eisini, at virðislønin fyri reinastu bygd verður brúkt til endamálið.
- Byggi- og býarskipanarnevndin hevur á fundi 16/06-2010 samtykt at halda fast við viðtøkuna frá 16. Sept. 2009.
5.
J. nr. – 10/00311
Eykajáttan til liðuggerð av barnagørðunum á Skála og í Søldarfirði.
Tilmæli frá Teknisku deild:
Í fíggjarætlanini fyri 2010 bleiv samlað avsett 2.5 mill. til byggistig 1. Vónin var tó at røkka at gera ½ barnagarðar soleiðis, at teir kundu takast í brúk. Uttanum økið var tó ikki alt við í hesi meting, sum t.d. asfaltering av bilstøðuplássum v.m.
Nýggj meting er gjørd, ið staðfestir, at ætlanin ikki fer at halda. Nýggja metingin vísir, at tað mangla 0,9 mió. kr. í Søldarfirði og 0,6 mió. á Skála. Harumframt kemur indeksregulering av 4 ársfjórðingi 2009 og fyri 1. og 2. ársfjórðingi 2010, mett til uml. 0,3 mió. Samlað 1,8 mill. fyri liðugtgerð av byggistig 1 av báðum barnagørðunum.
Í nýggju metingini er alt tikið við fyri liðugtgerð av byggistig 1. Somuleiðis eisini neyðugar broytingar, alt uttanumøkið og asfaltering.
Sosiala deild mælir til, at byggistig 1. verður gjørt so fulfíggjað sum gjørligt og at heitir á fíggjarnevndina um at játta eykajáttan uppá 1.8 mió. kr.
-Sosiala nevnd hevur á fundi 14/06-2010 einmælt samtykt at taka undir við tilmælinum frá Sosialu deild.
-Fíggjarnevndin hevur á fundi 17.06.2010 samtykt at veita 1,5 mió í eykajáttan, sum verður fíggjað úr gjaldførinum. Neyvari útrokningar gera, at fíggjarnevndin metir, at m.a. indeksreguleringin og asfalteringin verða bíligari, enn mett.
6.
J. nr. 352 – 10/00306
TAKS biður í skrivi df. 08/06-2010 um álit til umsókn frá Skála Ítróttarfelag, sum søkir um skattafrælsi.
-Fíggjarnevndin hevur á fundi 17.06.2010 viðmælt til at veita skattafrælsi til Skála Ítróttarfelag.
7.
J. nr. 046 10/00177
Setan av havnarmeistara við Runavíkar Havn.
7 umsóknir eru komnar til starvið.


text:
Í gjár endaði størsta súkklukappingin á árinum í Danmark, Postnord Danmark Runt, sum er ein kapping, sum gongur yvir fimm dagar.
Liðið hjá føroyska súkklaranum, Torkili Veyhe, sum skifti navn frá Team Virtu Cycling til Team Waoo beint fyri kappingina, hevði sett sær fyri at gera seg galdandi í kappingini og fáa eitt gott úrslit. Men tað eydnaðist ikki.
Besti maður á liðnum, Aleksander Kamp, datt av topp10 á síðsta degnum, men kundi tó vera nøgdur yvir annað plássið, sum hann fekk á sokallaðu kongaetapuni í Vejle á øðrum degi, har tað bert tann eini súkklarin vann á honum, krútsterki belgiski cross-heimsmeistarin, Wout van Aert, sum eisini gjørdist samlaður vinnari av Danmark Runt kappingini hesaferð.
Eitt 24 pláss samlað til Torkil er onki at reypa av í mun til flotta sætta plássið, sum hann fekk í fjør, tá hann súkklaði fyri Team ColoQuick.
Øðrvísi uppgáva
- Nei, uppgávan var eitt sindur øðrvísi í ár enn í fjør. Nú súkkli eg á einum størri liði, sum fer meira málrættað eftir at klára seg væl í samlaðu kappingini, og tí eru vit nakrir, sum skulu súkkla fyri tann, sum verður mettur at hava besta kjansin á degnum.
- Tað eru nokk tey fægstu, sum geva sær far um, at súkkling í stóran mun er ein liðítrótt, hóast vit so at siga bert hoyra um tann, ið fer fyrstur um mállinjuna, men tað liggur altíð eitt liðavrik handan sigurin, sigur Torkil Veyhe í dag.
Í Postnord Danmark Runt hesaferð, var súkklulegendan Bjarne Riis við sum liðleiðari. Bjarne Riis yvirtók í fjør liðið saman við einum ríkum íleggjara, men eftir at ósemja stóðst millum hann og ítróttarstjóran, fór stjórin frá fyrr í summar, og Bjarne hevur átikið sær ein størri lut í sjálvum kappingunum.
Áhugavert er at fylgja hesum í nøkrum filmum, sum danska blaðið BT gjørdi fyri hvønn av teimum fimm teinunum í kappingini, har tey fylgdu liðnum og serliga Bjarne Riis í fylgibilinum undir kappingini. Filmarnir kunnu síggjast á heimasíðuni hjá BT.
Umstøðurnar ikki heilt optimalar
Í heila tikið hevur rumbul verið á liðnum síðan ítróttarstjórin, Michael Skelde, fór til hús, so fyrireikingarnar til Danmark Runt í ár hava ikki verið heilt optimalar, viðgongur Torkil Veyhe, uttan tó at koma nærri inn á, hvat talan er um.
Eitt dømi um, at umstøðurnar ikki hava verið í topp er, at tveir dagar áðrenn kappingin byrjaði mikudagin, skifti felagið høvuðssponsor. Tað merkir, at nýggj búmerki skuldu á troyggjurnar, sum teir súkkla í. Ongin kjansur var at gera nýggjar troyggjur, so búmerkið hjá Waoo mátti límast upp á tær gomlu troyggjurnar.
- Tað vóru stór merki av plasti, sum forðaðu fyri avkølingini. Tað var sum at súkkla í regnklæðum í ógvusliga summarhitanum. Tað var ikki serliga behagiligt, ásannar Torkil Veihe.
Hann viðgongur eisini, at útgerðin á liðnum ikki hevur verið tann besta.
- Súkklan, sum eg havi brúkt til tíðarkoyringarnar, er ikki av teimum bestu. Eg kundi súkkla nógv skjótari, um eg hevði eina betri súkklu, so tað verður eitt krav frá mínari síðu til komandi sáttmálasamráðingar, sigur føroyski súkklarin, hvørs sáttmáli við Team Waoo hjá Bjarne Riis og ríkmanninum Lars Seier gongur út tá súkkluárið endar í heyst.
Torkil Veyhe í prikkutu brekkutroyggjuni í eini kapping í Fraklandi fyrr í ár (Savnsmynd: Team VirtuCycling)
Kennir ikki framtíðina enn
Støðan á liðnum er eitt sindur ógreið, og ongin av súkklarunum kennir støðu sína komandi ár. Torkil greiðir frá, at støðan er eitt sindur bundin av, um tað eydnast Bjarne Riis og hansara íleggjarum at uppstiga súkkluliðið í eina betri deild, til eitt sokallað pro-kontinental lið.
- Hetta er ikki bara treytað av, hvussu vit klára okkum í kappingum, men eisini av, hvussu fíggjarætlanin fyri liðið sær út komandi ár. Um vit gerast eitt prokontinental lið, so eru eisini onnur krøv til tað fíggjarliga, t.d. minstaløn til súkklararnar, lækna og onnur viðurskifti á liðnum.
- Men tað gevur so liðnum aðrar møguleikar at sleppa við til tær stóru kappingarnar, sum t.d. Paris-Rubaix og hinar várklassikararnar, greiðir Torkil Veyhe frá.
Hevur lært nógv
Sjálvur veit hann ikki hvussu hansara støða sær út komandi ár. Hóast úrslitini ikki hava verið av teimum bestu, so er hann tó rímuliga væl nøgdur við hetta árið á Team Virtu Cycling/Team Waoo.
- Eg eri sloppin at súkkla nógv fleiri kappingar enn fyrr, og eg havi lært eina rúgvu. Eg síggi eisini á mátaranum, sum eg súkkli við, at eg traðki nógv meira orku í pedalirnar nú, enn eg gjørdi í fjør. Tíverri sæst hetta ikki aftur í úrslitunum, men soleiðis er tað at koma á eitt størri lið. Tá sleppur tú ikki einans at súkkla fyri títt egna úrslit, men skal meira vera ein arbeiðsmaður á liðinum, sigur Torkil Veyhe.
Torkil roknar við, at tá hesin mánaðin nærkast endanum, hava súkklararnir hjá Team Waoo fingið nógv meira at vita, hvør lagna teirra verður komandi ár, bæði um teir koma at halda fram á liðnum og hvørjar ætlanir eigarararnir av liðnum hava fyri komandi súkkluár.


text:
Nú leygarkvøldið – 5. juli – vitja tey seglførandi skipini í Føroyum, sluppir og motorar, Runavíkar havn. Endamálið er fyrst og fremst at vekja ans fyri hesum maritima arvi, sum eldsálir kring landið hava bjargað undan týning, og hartil at geva fólki í býum og bygdum møguleikan fyri at síggja amboðini, sum einaferð vóru grundarlagið undir búskapi landsins.
Skráin leygarkvøldið í Runavík:
Kl. 18:00 Skipini koma inn um Saltnes. Undir Lambareiði leggja tey kós ímóti Runavík.
Kl. 18:30 Á bryggjuni syngja Sløkkiliðsmenn.
Kl. 19:00 Arnfinn Langgard, havnanevndarformaður í RK bjóðar vælkomin.
Kl. 19:15 Troubadururin Kári Sverrisson syngur og spælir tvey løg.
Kl. 19:25 Dan Reinert Petersen, lærari og sjómaður, flytir fram røðu.
Kl. 19:40 Troubadururin Kári Sverrisson syngur og spælir tvey løg.
Kl. 19-21:00 Barnakapping og "opið skip", har almenningurin fær høvi at vitja umborð.
Kl. 19:50 Togtogan á bryggjuni. Dómari Magnus Rasmussen (RH letur steypið.)
Kl. 21:00 Føroyskur dansur, Louis Houmann skipar Ormin Langa.
Kl. 22:00 Felagssangur í stóra tjaldinum (kórsangarar syngja fyri).
Kl. 23:30 Almennur ókeypis eingilskur dansur í tjaldinum – Four men spæla.
Kl. 01:00 PrixRunavík – stutt sangkapping ímillum manningarnar (RK letur steypið.)
Tíðir og tíðarmál eru vegleiðandi.
Øll eru hjartaliga vælkomin á bryggjuna leygarkvøldið - og alt er ókeypis!
Runavíkar havn


text:
Sjúklingurin skal kenna seg tryggan
Stuðul handaður Krabbameinsfelagnum
Freistin longd til 4. desember!
MOVEMBER
Stuðul játtaður til kanning av tørvum hjá krabbameinssjúklingum
Lesandi í starvsvenjing
Venjaraskifti í fimleikinum í Havn
Lýsa ljósareytt í Húsahaga
Tað ringasta - yrking eftir Lenu Jacobsen
Bót til Bata varpar ljós á bróstkrabba í oktober - tiltak í Vági
Væleydna kvøldseta á Reinsarínum
Krabbameinsfelagið skipar fyri rørðslutiltakið í Suðuroy
Bót til Bata varpar ljós á bróstkrabba í oktober - tiltak í Havn
Bót til Bata varpar ljós á bróstkrabba í oktober - tiltak í Fuglafirði
Innbjóðing til hugnakvøld hjá Undirlívsbólkinum hjá Krabbameinsfelagnum


text:
Naglaskøta (skøtuættin)
Raja clavata Linné, 1758
Stødd: Naglaskøta verður upp í umleið 120 cm long.
Dýpi: Hon er av grunnum vatni og niður á 300 metrar.
Litur: Liturin er skiftandi, men oftast rættiliga sprøklutur. Á bakinum er hon mest grálig við gulligum ella brúnligum farra, við óregluligum dimmum og ljósum blettum og strikum. Vanliga hevur hon ljós bond tvørtur um halan. Undir búkinum er hon gráhvít.
Lýsing: Naglaskøta er breiðari millum ravaendarnar, enn hon er úr tranti í got. Halin er umleið helvtina av heildarlongdini. Ravaendarnir eru umleið vinkulrættir. Smáir naddar eru um alla skivuna, bæði undir og yvir. Størri píkar eru, eitt rað er av herðunum og út á halan og eitt, viðhvørt tvey, hvørjumegin á halanum. Vaksnir kallfiskar hava ofta færri píkar. Píkar eru við eyguni. Á skák aftur frá eygunum er ein píkur, og somuleiðis ytst á trantinum og ytst á ravunum er ein píkur. Millum ryggfjaðrarnar eru vanliga ein ella tveir píkar.
Eyðkenni: Píkarnir hava slætta rót og standa á einum lítlum vøli, og oddarnir eru bendir afturá. Teir sprøklutu litirnir.
Týdningur: Naglaskøta verður fiskað sum hjáveiða við línu og troli og seld til matna.
da: Sømrokke, en: Thornback ray, fr: Raie Bouclée, ís: Drøfnuskata, no: iggskate, tý: Nagelrochen
Mouritsen, Rógvi: Fiskar undir Føroyum. Føroya Skúlabókagrunnur og Fiskirannsóknarstovan. Tórshavn. 2007.
Skøtur Rajiformes
4 ættir eru í hópinum, 32 slektir og 285 sløg.
Við Føroyar er bert tann eina ættin, og hon hevur 8 slektir og 14 sløg:
Skøturnar eru eyðkendar við sínum flata kropsskapi, spísku gron og langa hala,
oftast við nógvum píkum eftir baki og hala.
Kjafturin og táknaopini eru á blindusíðu, meðan eyguni og andaholini eru á eygnasíðuni.
Undir Føroyum eru skøturnar bert í sjónum, men aðrastaðir eru nøkur sløg bæði í feskum vatni og í blandingsvatni.
***
Í stuttum um skøtur:
Halin á skøtu er í veruleikanum aftari partur av rygginum. Hann verður tó nevndur hali millum manna, og eisini her.
Ryggfjaðrarnar eru aftarlaga á halanum, og sterturin bara hómast aftast.
Ravarnir eru í veruleikanum uggafjaðrarnar, sum við tíðini hava fingið tað skapið,
teir hava nú.
Eins og aðrir bróskfiskar, hava kallfiskarnir tvey útvortis makingargøgn hangandi
aftur úr sær, eitt hvørjumegin halarótina.
Undir Føroyum eru skrásett 14 skøtusløg.


text:
Nú er alt ov langt síðani eg havi lagt eina uppskrift til tykkum! Tá gerandis dagurin er proppaður við skúlatingum og royndum, so er ikki so nógv tíð eftir til hugna. Men í dag er heilidagur, og tá kann man... Continue reading →
Eg havi seinastu tíðina, verið smask pladask forelskað í teimum mattu lipglossunum frá The Body Shop. Men nú er aftur okkurt nýtt á skránni. The Body Shop hevur skapað eina leeeekkra lipstick palette, sum er løtt at brúka og hevur alt... Continue reading →
Tá eg sá at evnið fyri síðstu viku var GLEÐI, visti eg at hetta var júst nakað fyri meg. Eg var undir rættiliga stórum trýsti, tí eg skuldi upp í roynd fríggjadagin. Eg var soo nervøs fyri hesari royndini, men... Continue reading →
Tað besta við lívinum (okey, ja eg eri djúp í dag), er at taka “her og nú” avgerðir. Tað er ikki altíð, at alt skal hugsast so gjølla í gjøgnum. Viðhvørt skal man bara gera tað, ið ein hevur hug... Continue reading →
Tað er mikudagur, klokkan er 05.05 og eg havi ligið vakin síðani kl.02. Hvat í allari víðu verð geri eg uppi nú?! Eg eigi at liggja og bobla og droyma søtar dreymar. Eg plagi at hava soo góðar svøvngávur, at... Continue reading →
Evnið hesa vikuna er sera áhugavert. Tað munnu verða fá, ið ikki ynskja sær meira dirvi. Tað kann brúkast til alt, og ofta er tað júst tann eginleikan, vit mangla fyri at koma heilt har vit ynskja. Eisini hava venjingarnar... Continue reading →
Vinnarin av gávurkortinum til Gómagott er funnin! Undirtøkan hevur verið sera stór, og tað skilji eg væl. Ongin sigur nei takk til góðar køkur og sjokulátu. Mums! Tað eru heilt sikkurt nógvar mammur, ið verða forkelaðar eitt sindur eyka í... Continue reading →
Brúðarsesongin nærkast og kjólin skal finnast. Til brúdleyp kanst tú lata teg í títt fínasta puss, so leingi tað ikki hevur hvíta litin. Tað er nemliga ikki loyv, at bera sama lit, sum brúðurin. Men har aftur ímóti, eru sera... Continue reading →
Tíðin flýgur og triðja vikan við SKÍN’17 er farin um bak. Evnið hesa vikuna “SJÁLVSMISKUNN” er sera viðkomandi fyri nógvar kvinnur. Vit hava allar lyndi til, at verða ljótar við okkum sjálvar. Vit geva okkum sjálvum heitir, ið vit ikki... Continue reading →
Hetta kennist kanska ordiliga yvirfladiskt, men hetta er eitt av mongu spurnaðartekinum eg havi til brúdleypið. Í mun til alt annað, sum gongur fyri seg í heiminum, er hetta øgiliga lítið at stressa um. Meeeen, nú er tað soleiðis, at... Continue reading →


text:
Eykaaðalfundur í Eik19-06-2015
Innkallað verður til eykaaðalfund í Eik Banka 6. juli 2015, kl. 10.00
FUPP teldupostar í umfari16-06-2015
Av og á fært tú teldupost, har tú verður biðin um at geva frá tær upplýsingar um loyniorð, men gev gætur: Ger hetta ikki!
Sethúsaprísir í Føroyum10-06-2015
Nýtt yvirlit yvir sethúsaprísir í Føroyum seinastu árini. Fram til og við 1. ársfjórðing 2015
10 prei til ferðina08-06-2015
Hildur D. Michelsen, kortráðgevi í Eik, bloggar um góð ráð til ferðina
Netbankin sum App04-06-2015
Nýggjasta dagføringin av Netbankanum sum App hevur havt við sær eina fyribils villu í byrjanarmyndini


text:
Leygardagin, 24. mars 2018, gjørdust gentur 12 hjá StÍF føroyameistarar, tá tær á seinasta leikdegi í Vestmanna dystaðust við H71 og VÍF.
Seinni dysturin leygardagin hevði tí ikki týdning fyri meistaraheitið. Æran var tó at spæla fyri, og okkara gentir megnaðu eisini at toga ein sigur í hús í tí dystinum.
StÍF og H71 hava gjøgnum alt árið dystast um 1. plássi, og hesi bæði liðini vóru eisini í steypafinaluni fyrr í ár. Ta ferðina fóru H71-genturnar við steypinum, og tí var tað kanska eyka stuttligt hjá okkara gentum at fáa hevnt tapið frá seinast.
Genturnar sum hava spælt við G12 í ár eru: nr. 1: Annvør Garðalíð; nr. 2: Ingibjørg Jógvansdóttir; nr. 3: Sólja Ernstsdóttir; nr. 4: Katri í Króki Eliasen; nr. 5: Katarina Berg Mikkelsen; nr. 6: Dania Carlsson; nr. 7: Andrea Poulsen; nr. 8: Marita Magnadóttir; nr. 9: Maria Mrdalo; nr. 10: Eyðbjørg Kallsberg. Venjarar: Magni Thomsen og Heine Mikkelsen. Hjálparvenjari: Ivan Mrdalo; Málmansvenjari: Andri Kristiansson Hansen.
Katrina og Sólja og Heine vóru ikki við í Vestmanna hendan dagin, og eru tí ikki á myndunum.
Besta kvinnulið felagsins má tí sigast at hava gott í væntu um nøkur ár, tá hesar genturnar verða eldri.
Sjóvar kommuna ynskir gentum 12 hjartaliga til lukku við føroyameistaraskapinum.
Nakrar myndir úr Vestmanna síggjast her.
Dysturin kann síggjast her.


text:
Tað hevur elvt til nakað av rumbli síðani tað í gjár kom fram, at Fámjinstunnilin ikki verður gjørdur beinanvegin, sum Henrik Old, landsstýrismaður, hevur sagt, men bíðar til Dalstunnilin er liðugur.
Arni Nielsen, bygdarráðslimur í Fámjin, sigur í opnum brævi at tað einasta sum manglar, er viljin at hjálpa einari bygd í útjaðaranum.
- Líka mikið, um Landsverk ger vegin um fjøllini 10 metrar breiðan, so noyðast vit at koyra um Ørðaskarð, ið er stormharðasta vegastrekki í landinum, sigur hann.
- Og líka mikið hvørji argument vit brúka, so er tað fakta, at fólk ræðast at koyra eftir Fámjinsvegnum, og fólk flyta úr bygdini, og vegasambandið er ein beinleiðis orsøk til flytingina. Tunnil til Fámjins er einasta loysn, og tað hastar.
- Klárt er at byrja uppá Fámjinstunnilin í komandi viku, og verður játtan givin til at arbeiða tveyskiftisvakt, er skotið ígjøgnum í mai/juni 2019.
- Um byrjað verður í morgin at fyrireika Dalstunnilin, er kortini ikki klárt at bora til Dals, fyrr enn aftaná at liðugt er at bora til Fámjins.
- Tit skulu ikki vera bangin fyri at játta nakað eyka av pengum her suður, tí eg skal vissa tykkum um, at í Suðuroynni er eingin upphitaður búskapur, sigur Arni Nielsen.
Les eisini: Fámjinstunnilin elvir til rumbul í Javnaðarflokkinum
Les eisini. Eingin Fámjinstunnil fyrr enn Dalstunnilin er liðugur


text:
Orð: Egon Zandelin
Týtt: Kajfinn Hammer
1. Lær meg biðja: Ver Tín vilji
gjøgnum gleði, sorg og neyð
Tú, sum klæðir hvørja lilju,
gev oss hvønn dag dagligt breyð.
Niðurlag: Faðir vár, Faðir vár;
Faðir vár, sum í Himlunum er,
heilagt veri dýra Navn Títt,
hetta, Harri, bøn mín er!
2. Lær meg alt til Tín at bera,
um tað enn skal kosta tár;
eins og lærusveinar Tínir
eyðmjúkt biðja: Faðir vár!
3. Lær meg biðja: Kom Títt Ríki,
ei av mannahondum gjørt.
At tilbiðja Faðir-Navn Títt,
er so undurfult og stórt.


text:
Fuglfirðingurin Jógvan Joensen var ein bjørt stjørna í donsku X Factor kappingini í ár. Við sannførandi framførslum, framúr musikaliteti og einum tryggum úttrykki vann Jógvan seg allan vegin í finaluna, har hann endaði næstfremstur av øllum teimum hundraðtals fólkunum, ið høvdu bjóðað seg fram í kappingini.
Nú er greitt, at Jógvan Joensen verður við á Summar Festivalinum. Jógvan skal spæla á stóra pallinum á Vágsbøi, sum eisini er landsins størsti tónleikapallur, og tann møguleikan tekur Jógvan fegin ímóti.
- Eg eri sera fegin um, at eg eri biðin um at spæla á Summar Festivalinum. Eg havi mannað ein framúr góðan bólk, og eg kann lova øll festivalgestunum eitt brak av einari konsert, sigur Jógvan Joensen.
Jógvan hevur onkrar aðrar framførslur í Føroyum í summar, men á Summar Festivalinum skal hann á pallin við væl mannaðum bólki, ið fer at spæla saman við honum.


text:
Orð og lag: Ókendur
Týtt: Árni Jacobsen
Viðmerking: Týddur 20. februar 1983.
1. Spyrt tú meg um mína gleði,
og hvat hjartað fylla man,
um hvat mál eg her mær seti,
hvar eg sanna gleði fann.
Um ein vin eg tær kann siga,
sum ein nýggjan song mær gav,
klettur mín og frelsari er eina hann.
Niðurlag: :,: Hann er mín gleði, :,:
og tann gleði tekur til, sum tíðin fer.
Um tú spyrt meg, so skal svarið vera:
„Eg elski Jesus, eg veit, hann elskar meg!“
2. Tá á gyltu strond eg standi,
og mín ferð er endað her,
mínum frelsara eg møti
og hann síggi, sum hann er.
Kanska tá eg ikki dugi
bera fram tey mongu orð,
tó er eitt, eg tá við gleði siga skal:
Niðurlag: :,: „Tú ert mín gleði, :,:
eg tær takki, tí tú frelsti mína sál.“
Og við gleði tá eg honum sigi:
„Eg elski teg, tí eg veit, tú elskar meg!“


text:
Ta stˇ ß břrßssamgonguni Ý Havn ß seinasta almenna břrßsfundi.
Ein umhv°rvisfrßgreiing, sonevnd VVM-frßgreiing, um nřggju bingjuhavnina vi Skansan hevur ligi frammi til almenna hoyring. Trř hoyringssvar vˇru frß almennum myndugleikum, trř skriv frß borgarum og eitt svar frß einum ßhugafelag.
Rßgevin hjß Tˇrshavnar havn, Ramb°ll, hevur skriva eitt samla svar til hesi hoyringsskriv at lata Umhv°rvisstovuni saman vi upprunafrßgreiingini. ═ svarinum vera atfinningar afturvÝstar og yvirh°vur hildi fast vi ta, sum frammanundan er fest ß bla.
Vinnunevndin vildi hava břrßi at taka undir vi hesum svari, ßrenn ta var sent vÝari. Fleiri břrßslimir aftrau seg at taka st°u, tÝ teir h°vdu als ikki havt m°guleika at vigera innkomnu skrivini og ei heldur svari.
Limir Ý nßtt˙ru- og umhv°rvisnevndini vˇru meir at kalla firtnir um, at hv°rki umhv°rvismetingarnar - og ei heldur ummŠli frß kommunalu umhv°rvisumsitingini ľ h°vdu veri til vigerar Ý hesi nevnd, sum er faknevnd fyri slÝkar spurningar. Hetta elvdi til fl°kju eina gˇa l°tu.
Fl°kjan bleiv so miki stˇr, at ein samgongulimur fekk borgarstjˇran at slÝta fundin eina l°tu at fora fyri , at partur av samgonguni atkv°ddi fyri at senda mßli til vigerar Ý nßtt˙ru- og umhv°rvisnevndini - uttan bindingar frß břrßnum.
Endin var ikki minni fl°ktur. Samgongan samtykti at gˇkenna svari saman vi einum uppÝskoyti um, at svari fˇr ikki at vera sent Umhv°rvisstovuni, fyrrenn ta hevi veri ß skrß Ý nßtt˙ru- og umhv°rvisnevndini.
Vi hesi samtykt hevi samgongan mj°l Ý munninum og blßsti samstundis. Samtykt var at gˇkenna vimerkingarnar frß rßgevanum til almennu hoyringina, ßrenn faknevndin hevi havt h°vi at vigera hoyringsskriv og svar. Ta var °vugt rafylgja.
N˙ er so komi undan kavi, at ta vˇru bara lˇtir at beina mßli Ý nßtt˙ru- og umhv°rvisnevndina. Nevndin hevur havt mßli ß skrß, og ta einasta, sum kom burtur ˙r, sambŠrt gerabˇkini, er, at öMßli var umr°ttö.
Hesi trř tˇmu or er alt, sum nßtt˙ru- og umhv°rvisnevndin hjß Tˇrshavnar břrß hevur at vimerkja til umhv°rvis- og dßlkingarvandarnar, sum standast av stˇru ˙tbyggingini av gˇs- og feramannahavnini Ý Havn. Minni kundi ta ikki vera.
Jˇgvan Arge, varaborgarstjˇri ˙r Tjˇveldi
---


text:
Sleppið uppboðssøluni og skattið heldur søluvirðið
Uppboðssølan í løgtingslógini um sjófeingi er deyðadømd. So gott sum øll vinnan er ímóti, hoyringarpartarnir venda tumlinum niður, kommunurnar standa til at missa risaupphæddir, og tað hoyrist at samgongan sjálv hevur innanhýsis trupulleikar við undirtøkuni. Vit hava ikki tíð at lata sum um at uppboðssølan er lívfør.
Armslongdarprinsippið verður brotið
Uppskotið um fiskivinnunýskipan er í stríð við prinsippið um armslongd. Bæði tí at tað leggur upp til vertikala integratión, men eisini tí at Landsstýrið sjálvt fær egináhugamál sum seljari av fólksins ogn. Samstundis eru kommunurnar heilt tiknar úr líkningini, soleiðis at avkastið frá fiskivinnuni verður fullkomiliga miðsavnað.
Í verandi skipan skulu aktørarnir í fiskivinnuni, reiðaríini, rinda partafelagsskatt. Partafelagsskattur verður fordeildur soleiðis, at Landskasssin fær 70% og kommunan 30%. Eftir ætlanini í nýskipanaruppskotinum skal allur tilfeingisskatturin í Landskassan, og kommunurnar verða við sviðusoð. Landsstýrismaðurin segði gamaní í Degi og viku, at pengarnir eisini fóru at koma “økjunum norðanfyri” til góðar, men í uppskotinum um sjófeingi er ongin trygd fyri tí. Tvørturímóti verða sambært útrokningunum 130 milliónir fluttar úr kommunukassunum til Landskassan.
Í Noregi verður minstiprísurin av virðinum á fiski ásettur av umboðum fyri reiðaríini, fiskakeyparan og fiskimenninar. Hetta fyri at varðveita prinsippið um armslongd. Staturin er ikki inni og ásetir prísin. Tað kann tí tykjast løgið, at Landsstýrið skal áseta prísin í Føroyum, og at Landsstýrið skal vera einaráðandi, tá tað kemur til ogn Føroya fólks. Gjaldið frá alivinnuni býta land og kommunur ímillum sín, og ein góður spurningur er, hví kommunurnar ikki skulu fáa lut í avkastinum frá fiskivinnuni.
Royndaruppboðssølurnar tala fyri seg
Sumrini 2016 og 2017 vóru royndaruppboðssølur. Nøkur fá reiðarí fóru avstað við øllum, og vertikala integratiónin gjørdi, at ávís virkir, sum hoyrdu til reiðarí, t.e. høvdu sama eigara, fingu alt tilfeingið fyri ein relativt bíligan penga. Nýggir aktørar sluppu als ikki upp í part, hóast júst tað varð sagt at vera endamálið við uppboðssøluni.
Somuleiðis sóu vit, at peningasterk reiðaríir bjóðaðu langt omanfyri marknaðarprís fyri at tryggja sær rættindini. Ongin orsøk er at halda, at hetta ikki fer at endurtaka seg í komandi uppboðssølum, og so sleppa nýggir aktørar heldur ikki við tá. Bankarnir hava longu vent tumlinum niður og vilja ikki fíggja undir so ótryggum kørmum, og leiga av gomlum stáli og møguliga leiguarbeiðarum við ivasomum papírum og arbeiðsviðurskiftum sum manning, tykist vera einasti útvegur. Hetta hava vit eisini sæð. Men hetta nýtist ikki at vera so.
Leggið tilfeingisskattin á søluvirðið
Vil ein tryggja sær at fiskivinnan leggur tað eftir seg, sum er rætt og rímiligt, er eitt munandi betri uppskot enn uppskotið um sjófeingi, at gjørdur verður ein felags leistur fyri alla fiskivinnuna, ið gongur út uppá at áleggja tilfeingisskatt á frá 1.liði av. Eitt “gylt” tal skal finnast, tað verði seg 10% ella 15%, sum tað passar fyri at koma fram til ta nógv umrøddu milliardina. Talið eigur at vera so mikið rímiligt, at tað er til at liva við fyri allar partar, og eigur ikki at vera so høgt sum verandi uppskot til tilfeingsskatt, at tað køvir hugin at dríva vinnu.
Ein afturvenandi kritikkur av verandi skipan hevur verið útlendski ognarluturin, “strámannavirksemi” og tað at útlendingar ikki gjalda skatt í Føroyum. Í staðin fyri at verið í holt við alla mylnuna um antitrust og forboð fyri útlendskum ognarskapi, hevði ein munandi einfaldari skipan verið at lagt tilfeingisskatt á søluvirðið.
Við at gera tað, gerst spekulatión ógjørlig, tí óansæð hvør eigur vinnutólini, er tað altíð søluvirðið, ið verður skattað, og gjørligt fer ikki longur at vera fyri fyritøkur tilvitað at fara eftir at hava so lítið yvirskot sum gjørligt, ella enntá hava hall, fyri á tann hátt at sleppa undan at rinda partafelagsskatt. Og eisini útlendskir eigarar leggja tá tað eftir seg í føroysku lands- og kommunukassarnar, sum teir skulu.
Tilfeingisskatturin kundi hóskandi verður býttur á sama hátt sum partafelagsskatturin við 30% til kommununa, har skipið hoyrir heima, og 70% í Landskassan. Tá er heldur ikki longur neyðugt at hugsa um, hvør fíggjar, tí viðkomandi sleppur ikki undan at svara almennu Føroyum sítt. Samstundis verður armslongdarprinsippið yvirhildið.
Føroya fiskimannafelag


text:
Toppskjúttarnir í Okkara- og SMS-deildini
Hondbóltsárið 2018/19 er væl í gongd og fyrsti listin við toppskjúttum frá fyrstu umførunum er gjørdur.
Night Cup í Vestmanna
Á hvørjum ári í heystfrítíðini skipar VÍF fyri Night Cup, sum er kapping fyri U10, U12 og U14. Í ár verður kappingin 18.- 19. oktober.
A-landsliðið úttikið
Nú er greitt, hvussu manslandsliðið verður mannað til dystirnar móti Montenegro og Danmark síðst í mánaðinum. Hópurin varð kunngjørdur á tíðindafundi í høvuðssætinum hjá BankNordik fyri løtu síðan.


text:
Hagtalsyvirlitið gevur tær eina samlaða mynd av hvussu tín støða er yvirfyri teimum ymsu kreditorunum.
Er sjálvvirkandi gjaldsavtala ikki skrásett, so kann rokningin gjaldast við gjaldskorti.
Tað eru ikki einans kundar okkara, ið njóta fyrimunir við at móttaka talgildar rokningar. Innanhýsis hjá okkum er eisini nógv broytt til tað betra, sigur Petur Amon Dalbø.
Yvirlit yvir allar tínar rokningar síðani 01.06.2015.
Fólk eru ymisk og tørvurin er í dag eisini ymiskur. Hetta vita vit væl og tí hava vit gjørt nógv burturúr at tillaga mínrokning til allar eindir.
Tú kanst avgreiða tínar rokningar tá tú situr frammanfyri telduni, ella á telefonini um tú til dømis er farin ein túr uttanlands.
Nú nýtist tú ikki at ivast um tú hevur minst til at gjalda, ella um kundin hevur fingið rokningina. Tú kanst fylgja við, líkamikið hvar tú ert.
Byrjunarmyndin gevur eitt sera gott yvirlit, tú sær:
mínrokning kann eisini á ein sera lættan og tryggan hátt innkrevja limagjøld, haldaragjøld og onnur føst afturvendandi gjøld.
Loysnin er vælegnað til m.a.:
Tú fær yvirlit yvir allar tínar sjálvvirkandi avtalur, og harafturat kanst tú eisini stovna nýggjar sjálvvirkandi avtalur


text:
5.1.2018 |
Næmingar sleppa á Fólkating
Grein á JN.fo 4. januar 2018
Vit hava í dag tosað við skúlastjóran við Skúlan á Giljanesi - Annbritt Toftegaard, sum er fegin um, at tveir næmingar frá skúlanum á Giljanesi eru valdir at luttaka á Ungdómstinginum á Christiansborg tann 29. januar í ár.
Tað eru genturnar Nikolina Ravnsfjall og Kristina Nattestad úr 7.B, sum hava arbeitt saman um eitt uppskot, sum er sent Fólkatinginum, teirra uppskot var millum fleiri enn 700 onnur uppskot, úr Danmark, Grønlandi og Føroyum.
Flokkurin hjá teimum hevur í heyst arbeitt í samtíð við uppskotum at senda inn til Fólkatingið. Ingi Wiberg undirvísir í lærugreinini samtíð. 7.b hevði í heyst vitjan av Sjúrða Skaale Fólkatingsmanni. Hann greiddi frá, Fólkatingsarbeiði, hvussu politiskt arbeiði eru skipað, og um hvussu eitt broytingar uppskot verður tilevnað við arbeiðsbólkum og ráðgevum. Við hesum í skjáttuni arbeiddi 7. flokkur við uml. 16 uppskotum, harav 5 uppskot vóru send inn.
Tað verða 60 bólkar við hvør sínum uppskoti við til ungdómsting á Christiansborg, 58 uppskot úr Danmark, 1 úr Grønlandi og 1 úr Føroyum sluppu ígjøgnum nálareygað. Í januar mánaði skulu bólkarnir arbeiða saman yvir netið, har tey skulu minka um innkomnu uppskotini, so tað verða uml. 24 broytingaruppskot, sum endaliga enda til viðgerðar í Fólkatinginum.
Tiltakið verður stroymað beinleiðis á heimasíðuni hjá Fólkatinginum mánadagin 29.januar. So um áhugi er ber til at fylgja við.
Samtíð er nýggj lærugrein í fólkaskúlanum í ár. Rigmor Dam landsstýriskvinna tók avgerð um, at lærugreinin skuldi inn um skúlagátt til skúlaárið 2017/2018.


text:
Hallur av Rana
11.04.2015 - 11:08
Tíðindi > Samfelag & Politikkur > Landspolitikkur
At tjóðveldisfólk ikki ynskja at sitandi samgonga sleppur at halda fram, man neyvan taka nakran á bóli. Tvørturímóti meta tey flestu í flokkinum, at tað er alneyðugt, at sitandi samgonga fer frá alt fyri eitt, og ikki sleppur aftur til valdið.
Formaðurin í Tjóðveldinum segði seg tó ikki ynskja, at nýta orku at viðgera sitandi samgongu, men legði heldur orku í at undirstrika týdningin av komandi løgtingsvali, har veljarin fær møguleikan at skifta kós. Torført er tó at sannføra fólk um at leggja eina nýggja kós, uttan at finnast at verandi kós, og harvið at viðgera sitandi samgongu.
- Vit eru í eini støðu, har meirilutin á Løgtingi í 10 ár hevur parkerað allar visjónir, hugsjónir og framtíðarmál fyri tjóðina.
- Vit eru í eini støðu, har vit seinastu árini hava havt eitt stýri, sum hevur ført víðgongdan sambandspolitikk, har vit verða bundin inn í danskar loysnir og pengar á flestu økjum.
- Vit hava havt eitt stýri, sum miðvíst tekur burtur ella hóttir teir tjóðarstovnar og ta tjóðarbygging, ið ættarlið hava bygt upp – sum Landsbanka, Kringvarp, og Løgtingsins umboðsmann. Og sum ikki bert rekur ein politikk, ið gongur beint ímóti tjóðveldishugsjónini, men eisini setur tær óskrivaðu og skrivaðu spælireglur burtur, ið skulu hava eftirlit við valdinum vegna fólkið: Landsstýrismannábyrgd, rættartrygd, frælsar fjølmiðlar og lóg og landaskil.
- Og vit hava eitt stýri, ið hevur rikið ein víðgongdan høgrapolitikk, har valdið og ríkidømið í alt størri mun savnast á alt færri hondum, meðan tað meiniga fólkið skal bera tær felags byrðarnar.
- Tí er tað komandi løgtingsvalið veruliga eitt lagnuval.
Høgni Hoydal brúkti eisini ein part av røðuni til at sannføra trúføstu stuðlarnar um, hvat Tjóðveldið hevur at bjóða í mun til sitandi samgongu.
- Tjóðveldi er alternativið til víðgongdan sambandspolitikk, til víðgongdan høgrapolitikk og til ta spillu, sum hevur vundið uppá seg í okkara grundleggjandi politisku skipan og stovnum.
- Tjóðveldi er trygdin fyri einum veruligum stjórnarskifti í Føroyum, har vit aftur fáa visjónirnar, hugsjónirnar og dreymarnar um, hvørjar Føroyar, ið vit ynskja, at standa fremstar.
Hóast formaðurin fanst at førda politikkinum seinastu tíggju árini, har Javnaðarflokkurin hevur sitið við valdið í seks av teimum, so metti hann, at eitt samstarv við sitandi andstøðu er besta alternativið til sitandi samgongu, tó við tí treyt, at flokkarnir finna eina semju um fullveldismálið.
- Vit siga samstundis greitt, at vit peika á, at verandi andstøðuflokkar eru tað greiða alternativið til sitandi stjórn og eiga at skipa nýggja stjórn eftir valið.
- Tað krevur sjálvsagt, at vit eisini gera semjur um, hvussu vit aftur seta kós í tjóðskapar- og fullveldismálinum. Og at teir munir, ið her eru millum hugsjónirnar og málini hjá flokkunum kunnu loysast á demokratiskum grundarlagi.
Til ber at lesa alla røðuna við at trýsta á her.


text:
4. juli 2018Nr. 94
Kunngerð um stuðul til ferðavinnumenning
Við heimild í § 7, stk. 4 í løgtingslóg nr. 62 frá 15. mai 2014 um P/F Visit Faroe Islands, sum broytt við løgtingslóg nr. 168 frá 20. desember 2017, verður ásett:
§ 1. P/F Visit Faroe Islands kann lata vinnuligum menningarátøkum innan ferðavinnuna fíggjarligan stuðul.
§ 2. P/F Visit Faroe Islands framleiðir á hvørjum ári eina ætlan fyri ferðavinnumenning í Føroyum, ið skal góðkennast av landsstýrismanninum. Í menningarætlanini skal nágreinast, hvussu menningararbeiðið verður skipað og hvørjar ætlanirnar eru við fíggjarliga stuðlinum. Menningarætlanin verður latin landsstýrismanninum í desember mánaði fyri komandi árið.
Stuðul til vinnuligar verkætlanir
§ 3. P/F Visit Faroe Islands tekur avgerð um stuðul til vinnuligar verkætlanir við støði í menningarætlanini sambært § 2.
§ 4. Stuðul kann bert verða veittur verkætlanum ella pørtum av verkætlanum, sum ikki eru settar í gongd, tá søkt verður um stuðulin. P/F Visit Faroe Islands kann í serstøkum førum gera undantak frá kravinum í 1. pkt.
§ 5. Umsóknir um stuðul skulu innihalda eina verkætlanarlýsing og eina fíggjarætlan.
Stk. 2. Umsøkjarin skal upplýsa, um søkt verður um annan stuðul, og um annar stuðul verður veittur í sambandi við verkætlanina og til hvørjar partar av verkætlanini.
§ 6. Tað er ein fortreyt fyri at fáa stuðul frá P/F Visit Faroe Islands til vinnuligar verkætlanir, at aðrir partar, t.d. grunnar, felagsskapir, fyritøkur o.o., eisini veita verkætlanini í minsta lagi helmingin av samlaðu stuðulsjáttanini. Í serligum førum kann undantak verða gjørt frá hesi meginreglu.
Stk. 2. Stuðulin er treytaður av, at umsøkjarin fylgir teimum ætlanum, ið vóru grundarlag undir stuðulsumsóknini. Um broyttar fortreytir ella annað gera tað neyðugt at víkja frá hesum ætlanum, skal P/F Visit Faroe Islands hava fráboðan um hetta frammanundan, og stuðulsmóttakarin skal senda P/F Visit Faroe Islands umsókn um broyting í verkætlanini og møguliga broyting í játtanini.
Stk. 3. Stuðulsmóttakarin skal javnan kunna P/F Visit Faroe Islands um gongdina í verkætlanini.
Útgjald o.tíl.
§ 7. P/F Visit Faroe Islands ger av, um stuðul verður latin, og um stuðulin verður útgoldin í einum ella í fleiri umførum.
Stk. 2. Um fortreytirnar fyri eini stuðulsjáttan broytast munandi, kann P/F Visit Faroe Islands gera av ikki at útgjalda játtaðan stuðul.
Stk. 3. Er stuðulin útgoldin undir skeivum fortreytum, kann P/F Visit Faroe Islands krevja, at stuðulin verður afturgoldin.
Stk. 4. Tá ein verkætlan er liðug, skal P/F Visit Faroe Islands hava eina eftirmeting av verkætlanini saman við einum verkætlanarroknskapi.
Stk. 5. Er stuðulin frá Visit Faroe Islands 100.000 kr. ella meiri, er tað eitt krav, at grannskoðaður roknskapur verður latin í sambandi við, at verkætlanin verður eftirmett. P/F Visit Faroe Islands kann í serligum førum seta sum krav, at grannskoðaður roknskapur verður latin, hóast stuðulin er undir 100.000 kr.
Stk. 6. Stuðul verður veittur, tá verkætlanin er liðug og tá P/F Visit Faroe Islands hevur fingið neyðugu skjølini sambært stk. 4 og 5. Í serligum førum ber til hjá P/F Visit Faroe Islands at rinda part av stuðlinum í einum ella fleiri umførum, áðrenn verkætlanin er liðug.
Umsiting
§ 8. Umsóknir um stuðul til verkætlanir skulu sendast P/F Visit Faroe Islands.
Stk. 2. P/F Visit Faroe Islands skal í seinasta lagi 1. desember á hvørjum ári lata landsstýrismanninum ársfrágreiðing og ársroknskap fyri stuðulin, ið er veittur sambært hesi kunngerð. Ársfrágreiðingin skal innihalda eina eftirmeting av virkseminum farna árið.
§ 9. P/F Visit Faroe Islands ger reglugerð við neyvari ásetingum um stuðulsskipanina, m.a. viðvíkjandi móttakaraskara, umsóknarfreistum, umsiting o.tíl.
Gildiskoma
§ 10. Henda kunngerð kemur í gildi dagin eftir, at hon er kunngjørd.
Uttanríkis- og vinnumálaráðið, 4. juli 2018
Poul Michelsen (sign.)
landsstýrismaður
/ Herálvur Joensen (sign.)


text:
Orð: Daniel W. Whittle
Lag: J. McGranaham
Týtt: Kajfinn Hammer
1. Eg veit ei hví, ið Guð meg elskar
og várkunn vísti móti mær;
til deyðans heim Hann sendi Jesus,
Guðs hjartalag Hann við sær bar.
Niðurlag: Men eitt eg veit: Jesus gav mær lívið,
tað nýggja lívið – hitt æviga!
Eg, tá Hann kemur, umbroyttur blívi,
eg bíði hesi stund!
2. Hans ljós upplýsir nú mítt hjarta,
og valdið myrka vikið burt.
Hans blóð frá synd meg reinsað hevur,
við blóði Hann meg keypti dýrt.
Og nú eg veit…
3. Eg fyllu frelsunnar ei fati,
ta kraft, í Kristus Jesus er;
men Andin, Skriftin greitt mær vísa,
at keldan aldri tømast fer.
Ja, eitt eg veit…
4. Eg veit ei tíman Hann skal koma,
tá hvørt eitt eyga Hann skal sjá,
men altíð vit við Honum ráða
í allar ævir skulu tá!
Tí eitt eg veit…
5. So mangan verðin á meg herjar,
og setir fram sítt: – Hvussu? – Hví?
Hon heldur meg ein dára vera,
sum blaki burtur mína tíð!
Men eitt eg veit…
6. Tó skjótt skal hesin heimur biva,
og fata, dómur Guðs er nær!
Hann roynir finna onkran útveg,
til Guð hann ei vil venda sær!
Men eitt eg veit…


text:
Búskaparráðið kunngerð í morgun hálvárligu frágreiðing sína, og eins og undanfarnu árini, so hava Búskaparráðið og Hagstovan samstarvað um metingina um búskapargongd og -útlit. Fyri 2017 og 2018 verður vøksturin í bruttotjóðarúrtøkuni í leypandi prísum framroknaður til ávikavist 6,9% og 4,4%.
(trýst á talvu og myndir, so tær gerast størri)
Metingin um støðu og útlit í føroyska búskapinum tekur í høvuðsheitum støði í uppgjørdum tjóðarroknskapi og einari røð av ymsum hagtølum og ætlanum, sum í løtuni geva ábendingar um, hvønn veg pílarnir venda í ymsum pørtum av búskapinum. Til hesa frágreiðingina eru tjóðarroknskapartølini tey somu í mun til seinastu framrokningina frá september 2016. Aðrir týðandi indikatorar eru eins og vanliga dagførdir og nýttir sum grundarlag fyri endurmeting av áður valdum fortreytum, umframt fortreytir fyri 2018, ið verður framroknað fyri fyrstu ferð.
Í mun til seinastu framrokningina fyri árini 2014 og 2015 eru hesaferð betri uppgerðir fyri almenna nýtslu og íløgur tøkar (talan um hækking av tølunum). Harumframt er til hesa framrokningina gjørd greining av lækkandi oljuprísum seinnu árini og tess ávirkan á tilfarsnýtsluna hjá orkutungum vinnum (talan verður við hesum um minni útreiðslur fyri ávísar vinnur). Hædd er áður tikin fyri hækkandi marknaðarprísum á alilaksi (talan er um hægri inntøkur til vinnuna). Hesar fortreytirnar eru óbroyttar í mun til seinast. Tænastuútflutningurin fyri 2015 er lækkaður nakað til hesa framrokningina. Samanlagt hava hesar broytingar í fortreytum fyri 2014 og 2015 merkt eitt hægri BTÚ hesaferð í mun til framrokningina frá september 2016.
Fyri 2016 eru mánaðarligu lønarútgjaldingarnar uppgjørdar fyri alt 2016 og í stóran mun avgerandi fyri framroknaðu virðisøkingina býtt á vinnur. Frá framleiðslusíðuni eru lønirnar til hesa framrokningina eitt vet minni enn til seinastu framrokningina. Við øðrum fortreytum óbroyttum, er BTÚ-vøksturin sostatt eitt vet minni í 2016 í mun til framrokningina frá september 2016.
Fyri 2017 og 2018 eru høvuðsfortreytirnar fyri framrokningina ásetingar av endaligu nýtsluni, t.e. metingar um privata og almenna nýtslu og íløgur, goymslubroytingar og nettoútflutning. Til hesa framrokningina verður millum annað hædd tikin fyri útlitum um enn betri uppisjóvarfiskiskap, umframt enn størri útflutningsvirði av alilaksi. Nýtsluhugurin hjá privatum húsarhaldum verður harumframt ásettur at hækka eins og íløgurnar, sum lutfall av BTÚ, eru øktar í 2018 í mun til 2017.
Vøksturin, ið hevur verið árini 2013 til og við 2016, hevur í størstan mun stavað frá alivinnu og uppisjóvafiskiskapi, umframt at privatu tænastuvinnurnar hava átt nærum eins stóran lut í vøkstrinum (mynd 1). Vøksturin fyri privatu tænastuvinnnurnar verður sannlíkt eins stórur í ár og komandi ár. Fyri tilfeingisvinnurnar verður framvegis vøkstur, tó eitt sindur minni og minkandi í mun til undanfarnu fýra árini. Framleiðsluvinnur annars, eins og framleiðslan innan almenna geiran, hava síðan 2013 havt jaligt ískoyti til vøksturin, tó nakað minni samanborið við tilfeingisvinnur og privatar tænastuvinnur.
Framleiðslan hjá tilfeingisvinnum fer í størstan mun av landinum (mynd 2) og fortreytirnar fyri útflutningin geva sum úrslit, at vakstrarískoytið frá útlendskum eftirspurningi fyri inniverandi ár er umleið eins stórt sum undanfarnu fýra árini, men tó minni í 2018. Hinvegin verður mett, at privata nýtslan er vaksandi í ár og komandi ár, bæði tí tøka inntøkan veksur, men húsarhaldini hava samstundis sannlíkt betri hug at nýta enn størri part av hesari eyka inntøku til nýtslu. Byggivirksemið er lutfalsliga stórt, og privatu íløgurnar eru eisini ásettar at vaksa í mun til samlaðu framleiðsluna. Samanumtikið kann vøksturin í ár, og í enn størri mun komandi ár, tengjast at vøkstri í innlendskum eftirspurningi og í minni mun frá útlandinum.
Framrokningin er at finna í talvum í hagtalsgrunninum og frágreiðingin hjá Búskaparráðunum kann heintast av netinum.


text:
Heilsuviðgerðir
Upplýsing um hvørjar heilsuviðgerðir felagið veitir ungum leikarum.
Tá ið venjing ella dystur er stendur altíð ein stór spann við køldum vatni við einum svampi á síðulinjuni, til at køla niður eymar vøddar.
Um leikari hevur tørv á heilsuviðgerð, so kann hann venda sær til sín egna kommunulækna, sum kann gera eina meting av hvussu skaðin kann verða viðgjørdur.
Kommunulæknarnir hava tlf. nr.: 663300.
Aftaná kl. 16 tekur læknavaktin við - ringjast kann á tlf. 1870. Læknavaktin virkar uttanfyri vanligu upplatingartíðirnar hjá kommunulæknunum. Tað vil siga millum kl. 16:00 og 08:00 gerandisdagar, umframt alt samdøgrið halgidagar og um vikuskiftið.
Um tøvur er á bráðfeingis hjálp ring 112.
KÍ hevur eina fyrstuhjálpartasku og ein hjartastartara, sum liggja inni í gongini í skiftingarrúminum.
KÍ hevur sum mál, at lyklapersónar í felagnum hava eitt 1. hjálparskeið. 1.hjálparskeið verða javnan hildin.


text:
Orð: W. Oliver Cooper
Lag: Minzo C. Jones
Týtt: Flóvin Tyril
Upprunaheiti: Heaven will surely be worth it all
1. Darva kann mangt meg vegnum á,
byrðar so tungar, mangt myrkt og kalt,
eymliga Jesus teskar tá:
„Dýrdin víst verða skal verd tað alt!“
Niðurlag: Dýrdin víst verða skal verd tað alt,
verd alla sorg, tú her kenna skalt,
aftan á lívsins stríð og tár,
dýrdin víst verða skal verd tað alt.
2. Freistingar, royndir, vónbrot, stríð,
stundum mær lívsmálið hava fjalt,
søtt tá at hoyra orð so blíð:
„Dýrdin víst verða skal verd tað alt!“
3. Mótgongd og kvøl eg tola vil,
lutin, ið Harrin mær hevur valt,
satt skal tað roynast um eitt bil:
„Dýrdin so víst gjørdist verd tað alt!“


text:
Upptakt til Effo-dystin millum HB og TB
TB | 10/05/13
Bæði liðini koma til dystin í Gundadali við tveimum sigrum í skjáttuni. HB stóð seg væl í Runavík og vann 4-0 móti NSÍ. TB dró ein tepran 1-0 sigur í hús móti Víkingi. Enn hevur onki lið megnað at vunnið móti HB í landskappingini í ár. Einasta tap, sum teir hava havt, kom í steypakappingini seinasta vikuskifti móti EB/Streymi. Teoretiskt er hetta ikki eitt tap, tí EB/S vann dystin eftir brotsspørk. Har HB hevur mist stig, eru í tveimum javnleikum móti B36 og 07 Vestur. HB hevur verið flúgvandi í landskapingini higartil, teir hava skavað 20 stig saman og hava lagt sjógv niður til hini liðini. Tað er onki at ivast í, at uppgávan sunnudagin verður tann truplasta higartil í kappingini hjá TB.
Tað hevur verið sera soltið hjá TB í Gundadali seinastu árini. Okur mugu leita ein hálvan mansaldur aftur í tíðina fyri at finna seinasta sigurin hjá TB har. Hetta var heilt afturi í 1991. Stuttligt er at nevna, at ein blaðungur Óli Johannesen spældi við henda dagin. Tað var tó stóribeiggin, Jón, sum fór avstað við yvirskriftunum. Hann skoraði bæði málini fyri TB í einum 2-1 sigri. Fleiri av teimum, ið skulu verða við sunnudagin, vóru ikki føddir, tá Óli, Jón og hinir í TB tuskaðu runt í Gundadali í 1991.
Kanska tað frægasta avrikið hjá TB var nemliga móti HB í fjør. TB bukaði teir 4-2 í Trongisvági, og í ólavsøkudystinum, spældi TB sera væl allan fyrra hálvleik. Tað vóru bert tvey dreymamál hjá HB, ið gjørdu, at teir vóru við í dystinum. Dysturin fekk tó eina keðiliga vend, tá Gilli Sørensen, av órøttum, fekk reyða kortið. Betra liðið var HB ikki áðrenn hetta. Einherjarnir eisni vóru framúr á ólavsøku, ein ikki hoyrdist mannamál á útskiftisbonkinum, okur máttu geyla okkara millum fyri at hoyra mannamál av øllum ganginum.
Tað er ongin annar enn Oddbjørn Joensen, sum er venjari hjá HB. Hann sat við stýrisvøl í TB í 2006. HB hevur sum kunnugt nógv gott fólk at arbeiða við, men serliga er tað miðvøllurin við Heina Vatnsdal og Fróða Benjaminsen, sum tykist at stýra spælgongdini. Báðir eru framúr leikarar, sum ikki hava nakrar eyðsýndar veikleikar. Tað hava Martin og Ndende sum so heldur ikki, okur kunnu vænta nógvar harðar nærdystir millum hesar fýra.
Tað hevur verið stuttligt at sæð, hvussu TB-liðið hevur ment seg síðan kappingarbyrjan. Senegalesarirnir tykjast at verða komnir til rættis. Diverdics er ein fightari, sum altíð er klárur at fáa fatur á bóltinum, og kombinatiónin millum hann og Ingason í álopinum kann órógva allar verjur í landinum. Martin Tausen er ein sannur leiðari á miðvøllinum, hann kempar fyri hvørjum bólti, og saman við Rógva, sum sanniliga hevur víst seg at verða ein virðiligur liðskipari, hava hesir báðir gingið á odda í hvørjum dysti. Mann kann halda á fram við at skriva lovorð, men lat okkum heldur bíða og vita, hvussu leikur fer fram í Gundadali sunnudagin.
Heimasíðan ynskir øllum ein góðan og hendingaríkan dyst. (les, ongantið betur enn, at TB vinnur 0-1 í einum steindeyðum dysti)
ME


text:
- Tíðindi, mentan og ítróttur
Dátaálop úr Russlandi
Hvussu umfatandi álopið er, er ikki greitt enn. Londini vilja vera við, at talan er um eitt njósnaraálop, sum rakar allan heimin. Roknað verður við, at greiða fæst á støðuni einaferð í dag.
Tíðindastovan Reuters hevur biðið Russland um viðmerkingar til skuldsetingarnar um álopið, men hevur enn ikki fingið svar.
Fyrr hevur Russland víst aftur, at landið er við í slíkum virksemi.
Í fjør skuldsetti amerikanska fregnartænastan Russland fyri at hava lagt seg út í amerikanska forsetavalið, fyri soleiðis at hjálpa Donald Trump at gerast forseti.
Og í mars skuldsetti umsitingin hjá Trump Russland fyri at hava gjørt seg inn á telduskipanirnar hjá amerikanska orkuverkinum.
Fleiri skandinavisk lond hava eisini skuldsett Russland fyri at gera seg inn á teirra skipanir, og at talan er um njósnaravirksemi.
Sí eisini


text:
Ari av Rana
21.02.2018 - 11:22
Tíðindi > Tíðindi > Kongalig
Mikudagin 21. til og við fríggjadagin 23. februar ber til at skriva samkensluheilsan til Kongshúsið í samband við, at Heindrikkur Prinsur andaðist seinasta mikukvøld, 83 ára gamal.
Í samband við andlátið hevur Ríkisumboðið havt sokallaða kondolansubók liggjandi frammi, fyri at geva føroyingum høvið at skriva eina seinasta heilsan í bókina, sum seinni verður send Kongshúsinum.
Heilt nógv fólk hava tikið av møguleikanum seinastu dagarnar, og nú er bókin komin til Klaksvíkar at verða í nakrar dagar.
Bókin liggur frammi í Miðlan í Býráðshúsinum á Nólsoyar Pálsgøtu 32 í Klaksvík, mikudagin 21. til og við fríggjadagin 23. februar. Til ber at koma inn og skriva í bókina í upplatingartíðini, skrivar Klaksvíkar kommuna á heimasíðu síni.


text:
Í sambandi við 80 ára føðingardagin hjá Eyðuni Johannessen, leygardagin 26. apríl, endursenda vit sendingina "Játtanarsøgur leikstjórans". Ein eldri leikstjóri kemur aftur til heimbýin at seta upp leikin Meðan vit bíða eftir Godot eftir Samuel Beckett. Í steðgunum millum venjingarnar saman við leikarunum á tjóðpallinum í Havn, lítur Eyðun Johannessen aftur á lívið sum leikstjóri. Vit hoyra um avbjóðingarnar og um trongdina til at vera einsamallur, og vit fáa eina mynd av fjakkandi lívinum sum leikstjóri í Norðurlondum. "Játtanarsøgur leikstjórans" er ein erlig mynd av einum persóni, sum brennur treytaleyst fyri listini. Vit síggja upptøkur frá seinast í seksti-árunum, frá 1997 - sum ongantíð hava verið vístar áður og frá 2011. Lagt til rættis: Ivan Niclasen.
Dokumentarsendingar eiga sín fasta part av sjónvarpsskránni. Dokumentar er ein breið sjangra. Her verða gjørdar bæði feature sendingar við menniskjaligu frásøgnini í sentrum, magasin sendingar og gravandi sendingar við fokus á óreglusemi í samfelagnum. Innihaldsliga fevna sendingarnar um alt frá søgu, siðsøgu og lívsstíli til sosialrealismu og portrett.


text:
Katrin og Juliane næstan í HM-formi11-02-2008
OL-vónirnar hjá Eik og øllum føroyingum, Katrin Olsen og Juliane Elander, hava verið á venjingarlegu í Portugal. Nú eru tær næstan í HM-formi, skriva rógvararnir báðir í hesi frásøgnini úr Portugal
Tíni klipp til "Føroyskar Søgur"08-02-2008
"Føroyskar søgur, upplivingar úr gerandisdegnum" er heitið á verkætlan, sum Eik Grunnurin og framleiðslufelagið Substanz Nordisk Film standa fyri. Heitt verður á øll um at finna fram privatar søguligar filmsupptøkur og siga okkum frá
Uppstillingarskjal til umboðsráðið í Eik Banka 200807-02-2008
Evsta mark fyri at lata inn uppstillingarskjalið er 22. februar 2008
Val til umboðsráðið í Eik Banka 200807-02-2008
Í sambandi við partaeigarfundir og umboðsráðsval eru brøv send øllum partaeigarum har kunnað verður um valreglur og annars skránna fyri fundirnar, sum verða í mars
Bryan Adams kapping á www.18-25.fo01-02-2008
Fram til 4. juni, tá Bryan Adams fer á pall í Føroyum, verður hvørja viku møguleiki at vinna atgongumerki til konsertina á ungdómsheimasíðuni hjá Eik


text:
“Tað skal sjálvandi vera so, at føroysk ráðgeving, handverk og vinna skal leiða og brúkast í teimum stóru tunnilsbyggingunum. Vit mugu hava álit á, at vit brúka og menna føroyskar førleikar og loysnir í okkara egna landi og skapa virðisøking fyri samfelagið og framtíðina. Og hetta er júst møguleikin hjá okkum at tryggja, nú vit fingu eina almenna verkætlan.”
Tað sigur formaðurin í Tjóðveldi, nú tað bendir á, at at føroysk vinna, serfrøði og ráðgeving ikki fær møguleikar at standa fyri ella enntá at bjóða seg fram javnbjóðis í hesum størstu tunnilsætlanunum í Føroyum nakrantíð.
“Allir flokkar hava gjørt semju um hetta mál. Í samráðinginum um tunnilsætlanirnar var tað eitt krav frá fleiri flokkum, at føroysk vinna og førleikar skuldu standa fyri verkætlanunum. Men hóast semja ikki fekst um at seta hetta beinleiðis í lógina, so var semja millum allar flokkar um, at hetta skuldi tryggjast í sambandi við útbjóðing av verkætlanunum.
Í álitinum frá Rættarnevndini hjá løgtinginum um lógaruppskotið, varð hetta eisini staðfest, og nevndin vísti á, at eisini útbjóðingartilfarið skal vera á føroyskum máli.
Eg heiti tí staðiliga á landsstýrið um tryggja hetta – og um neyðugt at kalla floksformenninar og umboðini fyri flokkarnar saman, sum gjørdu semjuna, til tess at tryggja, at eisini hesin partur av semjuni verður hildin.”
Tjóðveldi, á altjóða arbeiðaradegnum 2015


text:
veri : ynskisháttur, ella hugsandi háttur av at vera; veri her og nú; t.e. veri ljós: ljós skal vera nú í hesi løtu, í mun til ikki at vera (til).
verði : ynskisháttur, ella hugsandi háttur av at verða (blíva); “blívi” frá nú av og so líðandi frameftir. Verði hetta í framtíðini betri enn áður.
verið : at vera í boðshátti fleirtal, t.d. “verið ávakstasom”: Adam og Eva, verið nú ávakstasom. Verið nú still. Ella at hava verið.
verðið : blívið, ella at hava blivið, vera vorðin, ella “blívið” í boðshátti fleirtal. Verðið nú vaksin, t.e. blívið nú vaksin.


text:
Tíðindaskriv
30.09.2017 - 15:48
Aðalfundur hjá Framøskin Ung, ungmannafelagnum hjá Framsókn, var um vikuskifitð á Loftinum í Hafnia.
Bjarni Rasmusen heldur fram sum formaður. Næstformaður er William Bæretnsen. Aleksandur L. Olsen er skrivari, Ludvík Petersen, kassameistari og Vilhelm Clementsen er nevndarlimur.
Sum nakað nýtt skipaði Framsøkin Ung ein starvsbólk.
Hann er samansettur av Bárði Clementsen, formanni í tiltaksnevndini, Kristiannu Tórheðinsdóttir, miðla og samskiftisfólk og Bjarna Kárason Petersen, altjóða skrivara.
Framsøkin Ung boða frá, at allir sessirnir vórðu einmalt valdir.
Bjarni Rasmussen, William Bærentsen, Aleksandur L. Olsen og Kristianna Tórheðinsdóttir vóru í nevnd undanfarna árið eisini.
Umframt formliga partin, so hellt Jóannes Jacobsen framløgu um føroyska búskapin i dag. Tosað varð um avbjóðingar, møguleikar, haldføri í búskapinum, sveiggj o.a.
Siðan kom Poul Clementsen, stigtakari til Framsókn, og helt áhugaverda framløgu um upprunan til Framsókn. Greitt varð frá, hvussu hugskotið kom fram av fyrstan tíð, hvussu tað mentist og aðrir faktorar, sum skulu til fyri stovna ein nýggjan flokk.
- Vit fóru í holt við tað, sum øll søgdu vera ógjørligt í dagsins politiska landslagi, vóru m.a. orð, sum ein beit merki í.
Framsøkin Ung fer við gott mót í holt við eitt nýtt ár, við nógvum spennandi avbjóðingum.


text:
Á altjóða filmsstevnuni Reykjavik International Film Festival (RIFF) vann stuttfilmurin Passasjeren hjá Sakariasi Stórá úr Skopun virðislønina Gylta Eggið fyri best shortfilm by an upcoming director.
Vit ynskja til lukku og vísa til ummæli av Passasjeren, sum er her. Samrøða við leikstjóran er her.
Á filmsstevnuni RIFF verða sýndir 140 filmar úr 29 londum. Í dag er seinasti dagur og tá stevnan endar hava verið tilsamans 350 filmssýningar í 10 dagar. Borgarstjórin Jón Gnarr setti stevnuna í Tjóðleikahúsinum 23. september. Fyrsta stevnudagin vóru 22 sýningar.
Filmurin Le Quattro Volte eftir ítalska leikstjóran Michelangelo Frammartino fekk høvuðsvirðislønina, Gylta Lundan. Filmurin, sum hevur spælifilmslongd, er um seinastu dagarnar í lívinum hjá einum hirða, ið ansar geitum í Kalabria, har suðuri í Italia. Hann kennir deyðan nærkast og savnar dustið av kirkjugólvinum og letur tað út í kelduvatnið, hann drekkur.
Rumenski filmurin Morgen eftir Marian Krisan fekk Virðisløn kirkjunnar, sum verður latin á fimta sinni.
Umframt hópin av sýningum í vanligu biohallunum, eru eisini sýningar í Flogskýli 3 á Reykjavíkar Flogvølli, har bilabio, drive in bio, er við John Waters-filminum Cry Baby við Johnny Depp í høvuðsleiklutinum. Í 73 ára gamla svimjihylinum Sundhöll Reykjavíkur sýna tey Some Like it Hot við Marylin Monroe og Tony Curtis. Til høvið er skrýtt við sandi og pálmum í svimjihøllini.
25.000 fólk, tað er 8% av íslendsku tjóðini, vitjaðu filmsstevnuna, teirra millum fleiri enn 200 gestir úr 22 londum. Áttanda filmsstevnan verður í Reykjavík 22. september til 2.oktober 2011.
Í sambandi við at Havnin í fjørð fylti 100, vórðu lunnar lagdir undir eina framtíðar filmsstevnu í Havnar Bio, sum er einasti biografur í landinum. Hvørt henda stevna, Vársól, verður tikin upp aftur er ikki greitt.


text:
Tíðindi
24. september 2018
Stór norðurlendsk skúlastjóraráðstevna í Føroyum
Í hesum døgum hittast umleið 80 skúlastjórar úr Føroyum, Íslandi, Svøríki, Danmark, Finnlandi og Írlandi í Føroyum.
Talan er um eitt samstarv millum skúlastjórar og embætisfólk í skúlafyrisitingini í Norðurlondum og Írlandi, nevnt “Kurs 21 Nord”, sum byrjaði í 2002.
Limirnir í samstarvinum hittast á hvørjum ári, og ymsu luttakandi londini skiftast um at vera vertir.
Endamálið við samstarvinum er at menna skúlarnar í Norðurlondum, bæði saman og hvør sær, umframt at skapa sambond millum skúlaleiðarar í ymsu londunum.
Serligur dentur verður lagdur á at kunna um nýggjastu rákini innan undirvísing og námsfrøði, og kunnað verður eisini um undirvísingarskipanirnar í ymsu londunum, hvørji átøk londini hava sett í verk á skúlaøkinum í seinastuni - og hvørjar eftirmetingar, londini hava gjørt.
Í ár eru føroyingar vertir, og skúlastjórarnir byrja í dag vitjanina í Suðuroynni, har Magni Mohr heldur fyrilesturin “Týdningurin av at leggja til rættis venjing í skúlunum – ávirkan á heilsu, trivnað og læring”. Seinnapartin verður vitjað á Ítróttarháskúlanum í Vági.
Í Havn fer Jóhannes Miðskarð at umrøða úrslit frá eini granskingarverkætlan um námsfrøðiliga leiðslu í føroyskum fólkaskúlum og at seta granskingarúrslitini í samband við hugtakið “professionellur lærifelagsskapur”.
Eisini vitja tey á Glasi og á Skúlatrøð, umframt at tey fáa kunning um spildurnýggja, føroyska eftirmetingartilfarið í byrjanarundirvísingini, sum Gunvør Højgaard og Osvald Jacobsen hava ment til innskúlingina.
Útlendsku gestirnir fara avstað aftur hósmorgunin.
Kelda: mmr.fo
Skúlablaðið
Pedda við Stein gøtu 9
100 Tórshavn
Tel. 23 57 73
Teldupostur: turid@bfl.fo ella skulabladid@lararafelag.fo
2015 © Bókadeildin. All rights reserved.


text:
Fyri fyrstu ferð eru útlit fyri, at vit verða fleiri enn 50.000 fólk í Føroyum. Tí er ein temasíða gjørd á Snar um fólkatalsfrøði, har tosað verður við Hans Paula Strøm á Hagstovuni.
Annað tilfar, m.a. úr Kringvarpinum, er eisini á temasíðuni, sum hevur heitið ”Næstan 50.000”.
Við uppgávum og eftir námsætlanini er tilfarið gjørt til hádeild, har fólkatalsfrøði er eitt kjarnaøki í landafrøði.
Snar, sum hevur gjørt síðuna, mælur til, at í ársætlanini verða brúktir 6-8 tímar í landafrøði til hesa temasíðu.


text:
Saman við 20 øðrum fakfeløgum handaði Føroya Lærarafelag verkfalsfráboðana niðanfyri í fíggjarmálaráðnum á middegi í dag.
Við hesum verður boðað frá, at sáttmálasettu limir Føroya Lærarafelags fara í samhugaverkfall við Føroya Pedagogfelag frá mánadegnum 15. januar 2018 kl. 7.00 til týsdagin 16. januar 2018 kl. 7.00.
Verkfallið er galdandi fyri limir, sum starvast í fólkaskúlanum.
Verkfallið umfatar ikki tænastumenn, skúlastjórar, varaskúlastjórar og fyrstilærarar.
Føroya Lærarafelag
Um tú veitst okkurt, sum VP ikki veit - skriva so til vp@vp.fo


text:
Programme for International Student Assessment (PISA) er ein OECD-verkætlan, ið miðlar eftir at máta, hvussu væl 15 ára gomul eru fyrireikað at møta framtíðar avbjóðingum, og at duga at nýta førleikar sínar í veruliga lívinum. Dentur verður lagdur á altjóða førleikar og í minni mun vitan ella kunnleika úr heimligum umhvørvi. Altjóða felagsskapurin fyri búskaparligum samstarvi og menning (OECD) ásetir saman við luttakaralondunum treytir og karmar fyri kanningini. Hetta ger tað møguligt at gera samanbering millum lond, og yvir tíð. Í 1997 tók danska undirvísingarmálaráðið avgerð um at vera við í OECD-verkætlanini. Tey ungu, sum eru við í altjóða kanningini, eru 15 ára gomul.
Longu frá byrjan varð gjørt av, at PISA skuldi skipast í trimum umførum, har umfatandi kvantitativar kanningar av skrásetandi slag verða framdar. Fyrsta umfar fór fram í 2000 í 32 londum aftan á góð tvey ára fyrireiking. Úrslitini vórðu almannakunngjørd í desember 2001. Annað umfar fór fram í 2003 í 41 londum. Fyrstu úrslitini vórðu almannakunngjørd í desember 2004. Triðja umfar fór fram á vári 2006 í 57 londum, og Føroyar eru partur av hesi kanning, sum ein undirbólkur av Danmark, men úrslitini í Føroyum verða viðgjørd í sjálvstøðugum tabellum. PISA mátar førleikar innan trý faklig høvuðsøki. Hesi eru lesing, støddfrøði og náttúrulærugreinir. Í 2012 varð harumframt eisini framt eina PISA-kanning, sum fór fram á teldu (CBA). PISA er ein afturvendandi kanning, sum verður hildin triðja hvørt ár. Í hvørjum PISA-umfari verða øll øki viðgjørd, men serligt verður gjørt burturúr einum ávísum fakligum øki, sum verður kallað høvuðsøki. Høvuðsøkið í 2012 var støddfrøði, í 2009 var tað lesing, og í 2006 var høvuðsøkið náttúruvísindi, ið aftur verður høvuðsøki í 2015.


text:
Tíðindaskriv
16.06.2016 - 19:40
Ítróttur > Ítróttur > Flogbóltur
TB Flogbóltur hevur í ár sent umsókn inn til Flogbóltssambandið um, at verða upptikin sum sjálvstøðugt felag. Hetta merkir “bert”, at vit ikki longur eru ein deild undir Tvøroyrar Bóltfelag. Felagið skal framvegis bera navnið “TB Flogbóltur”.
Nevndin er øll nýggj og ofta verður sagt at “ nýggir kustar feiða best”. Vit hava stórar ætlanir fyri framman og eru vit so smátt farin at leggja komandi kappingarár til rættis.
Nýggja nevndin er mannað soleiðis:
Kristin J. Magnussen, forkvinna
Annika Thomsen, varaforkvinna
Anna Jacobsen, skrivari
Anita Farstad, nevndarlimur
Joan Michelsen, nevndarlimur
Elin Jacobsen, peningarøkil
Fróði Mortensen, umboðsfólk
TB-flogbóltur hevur altíð gjørt eitt stórt ungdómsarbeiðið, og hetta arbeiðið vísir seg eisini aftur, tí fleiri av okkara ungu kvinnum koma avgjørt at gerða seg galdandi á U17 og U19 landsliðnum. Men kappingin um tey ungu á plássinum er hørð, og fyri at halda uppá tey so longi sum gjørligt, er ætlanin at fáa eina avtalu í lag við okkurt felag/ eftirskúla, at vit hvørt ár senda ein ávísan aldursbólk av landinum til kapping, t.d. kundi tað verið tey 16 ára gomlu, sum fara til Danmarkar at spæla sum gestalið, tá DM fyri eftirskúlar verður spælt.
Eisini eru ætlanir um at seta eitt venjaratoymið. tankin við hesum er, at vit fáa nøkur av okkara serkønastu fólkum, at hjálpa teimum mongu sjálvbodnu venjarum vit hava. Her er talan um Gudrid Nolsøe, Jón Johannesen, Anne Miu Johansen og Otto Gram.
Hóast onkrir leikarar á besta kvinnuliðnum eru givnar í samband við lesnað, eru fleiri ungir evnaríki leikarar, ið eru klárar at koma á liðið.
Ein stór avbjóðing er eisini okkara evnaríku dreingir, har allir alt ov ungir gevast at spæla flogbólt, tí sera torført er at fáa fótbóltin og flogbóltin at passa saman. Her eigur at bera til at finna semju millum venjararnar, soleiðis at hetta ber til. Men tað er sjálvandi upp til tann einstakað spælaran, hvat hann vil!!
Farnað kappingarár bleiv ikki líka gott sum undanfarna kappingarár, men tó, í FM fyri yngri deildir høvdu vit 4 lið, har eitt teirra megnaði at gerast FM vinnari.


text:
Tíðindaskriv
15.12.2017 - 08:55
Mentan > Tónleikur > Festivalar
Í døgunum 22. til 28. januar skipar Havnar Jazzfelag fyri Vetrarjazz fyri 10. ferð. Hetta verður hátíðarhildið við eini spennandi skrá av føroyskum og útlendskum jazzi, einum høvuðsnavni, sum fer at blása øll um koll, og einum stórfingnum jazz-maraton endabresti.
Í 7 dagar fara 23 bólkar at spæla 28 konsertir á 9 ymsum spælistøðum: Norðurlandahúsinum, Reinsarínum, Kaffihúsinum, Havnar Kirkju, Sirkus, Perluni, Hvonn, SMS og Blábar.
Høvuðsnavnið á Vetrarjazz 2018 er ongin minni enn Grammy®-vinnandi norska saksofonstjørnan og úrmælingurin Marius Neset, sum fer at framføra saman við sínari kvartett. Við sínum nýskapandi tónleiki og gandakenda spæli verður Marius av altjóða kritikarum mettur at vera væl á veg upp á allarhægstu jazz-tindar. Fyrsta útgávan hjá honum “Golden Explosion” varð í 2011 skýrd av The Guardian at vera besta jazz-útgáva tað árið – frammanfyri útgávur hjá bæði Keith Jarrett og Joe Lovano.
Konsertin við Marius Neset verður leygardagin 27. januar í Norðurlandahúsinum. Hesin leygardagurin verður eisini stóri veitsludagurin á Vetrarjazz. Tá verða teir 10 vetrarnir hátíðarhildnir við ikki færri enn 10 konsertum uppá ein dag. Byrjað verður í Havnar Kirkju fyrrapart, og síðan verður farið runt til ymisk spælistøð, áðrenn endað verður við jam-session í Blábar á midnátt.
Skráin hendan leygardagin, eins og á restini av festivalinum er sera fjøbroytt. Átta fyrstafloks útlendskir bólkar og solistar vitja – tað mesta síðan fyrsta festivalin í 2009 – og føroyski jazz-heimurin bjóðar bæði kend og nýggj, spennandi nøvn. Vit sleppa m.a. at hoyra nýggju, væl-svingandi kvartettina hjá Guðruni Sólju Jacobsen og ein spildur nýggjan bólk úr Klaksvík. Legendariski bólkurin Plúmm verður aftur á skránni í ár við nógvum nýggjum og spennandi tilfari, og sjálvandi verður Yggdrasil, sum varð tilnevndur Tónlistavirðisløn Norðurlandaráðsins í 2017, við.
Børnini og tey ungu verða ikki gloymd á Vetrarjazz. Tórshavnar Musikkskúli skipar saman við vitjandi tónleikarum fyri verkstovum fyri næmingum í ymsum aldrum, og sunnudagin 28. januar verður ein stuttlig barnakonsert við virðislønta bólkinum Univers på Vers.
Flestu konsertirnar á Vetrarjazz eru ókeypis.